Skype ordenagailu-telefonoa modan – Sarean\nSkype ordenagailu-telefonoa modan\nBy Jabi Zabala | 2005/03/17\nOrdenagailua edo bestelako tramankulu bereziak erabiliz seinalea digitalizatu eta Interneten bidez bidalita komunikatzeko teknologiari IP ahotsa esaten zaio. Oraintsu arte ez da erabiltzaile arrunten artean hedatu, garapen fasean egonik, komunikazio kaxkarra lortzen zelako. Hala ere, berriki agertutako Skype programak kalitate oneko komunikazioa lortu du eta doakoa da. Gainera, berehalako mezularitza programek dituzten ezaugarri batzuk ere baditu: testu bidezko berriketa, solaskideari artxiboak bidaltzeko aukera, uneoro kontaktuak online dauden jakitekoa… Telefono normaletara ere deitzeko aukera damaigu, oso tarifa merkeekin.\nGero eta euskal internauta gehiagok erabiltzen dute Skype programa. Teknofilo eta blogariak izan dira lehenengoak, baina egunetik egunera gero eta gehiago dira programa erabiltzen dutenak, munduan 24 milioi lagun inguru. Horien artean euskaldunak aurkitzea ez da zaila, nahikoa da erabiltzaileen bilaketa formularioan izenik jarri gabe Basque hizkuntza aukeratzea eta euren profilean euskara aukeratuta daukatenak erakutsiko dizkigu programak.\nLagunekin ezezik bezero eta lankideekin ere komunikatzeko primerako tresna izan daiteke Skype. Codesyntax enpresako Eneko Astigarragak Skype erabiliz baieztatu digunez: “Bezero batzuekin komunikatzeko erabiltzen dugu eta primeran dabil. Gure inguruko dendetan agortu dira mikrofonodun kaskoak”. Goienako kazetari batzuek ere erabiltzen dute euren arteko komunikazioetarako. Izan ere, enpresa barruko komunikazioetarako primerako tresna da, delegazioen artean batik bat. Langile bakoitzak bere ordenagailuan Skype ezarrita badauka, Bilboko Urliak Gasteizko Sandiari deitzen dio eta txirrina zuzenean hasten zaio jotzen hari bere makinan. Telefono fakturan diru dexente aurreratu daiteke, komunikazioa erabat doakoa izanik eta, gainera, lankide jakin horrengana doa zuzenean deia, bitartekaririk behar izan gabe. Demagun, gainera, horiek biak hitz egiten ari direla eta nahi dutela Iru�eko Berendia ere solasaldian sartu, haren iritzia jakiteko. Bakoitza dagoen tokitik, bost lagun sar daitezke mahainguru telematiko batean arazorik gabe.\nOrdenagailutik telefono arruntetara deitzeko aukera ere ematen du Skypek, Skypeout zerbitzua. Oso tarifa merkeekin egin daitezke deiak kalitate onarekin. Esaterako, AEBetako, Europako edo Australiako telefono batera deitzea 1,7 zentimo kostako zaigu minutuko. Ordenagailutik ordenagailura ere bikain entzuten da, distantziak gorabehera, Lesakarekin eta Melbournerekin eginiko solasaldiek frogatu digutenez. Duela bi aste irratia.com irratsaioan Milwaukeen ikasle dabilen Jon Larrañaga blogista euskaldunarekin Skype bidezko lehenengo elkarrizketa entzun ahal izan zen arazorik gabe.\nEgia esan, orain arte, IP bidezko telefono zerbitzuek ez dute lortu masiboak bihurtzea, baina Skypek baliabideen konbinaketa eta publizitate estrategia egokia lortu dituela dirudi oraingoan. Gainera, adituek aurtengoan baietz diote, banda zabalaren ugalketari esker 2005 IP ahotsaren urtea bihur daitekeela. Konexio ona izateak ahotsa garbi eta azkar garraiatzea ahalbidetzen du eta etxebizitza askotan ADSL edo kable zerbitzua dute dagoeneko.\nInteresgarriak dira gai honen inguruan Herme Garciak bere bitakoran plazaratzen dituen albisteak eta iritziak, baina ez da ahaztu behar bera IP ahotsa eskaintzen duen enpresa bateko kidea dela. Peoplecall duela urte batzuk agertu zen, indar handiz, baina askoz baliabide gutxiago eskaintzen du bere zerbitzuak, ordainduzkoa da eta, orduan bederen, ez zituen lortzen kalitate eta abiadura onargarriak. Berak dioenez, Skypek ez du aparteko meriturik egin beste Google edo eBay bat bilakatzeko: “P2P trukea Napster-ek asmatu zuen, berehalako mezularitza ICQk eta IP telefonoa Net2Phone-k”. Egia da, baina hiruron ezaugarriak ondo uztartzea eta tramankuluak ondo funtzionatzea da gakoa. Skyperen ezaugarri berri eta interesgarriena, hiru zerbitzuok biltzeaz gain, ahotsa garden eta azkar garraiatzea da, enkriptaturik gainera. Doan eskura daiteke skype.com webgunean eta sistema anitzetan erabil daiteke: Windows, Linux zein Mac OS X.\nDagoeneko sortu dira honen inguruko albistegi eta blog independienteak, skypejournal.com esaterako, gai honek zeresana emango duelako. Ikusiko dugu zein den telekomunikazio enpresen erantzuna, euren negozio eredua zalantzan jarriko baitu honek. Skypeko sortzaile Niklas Zennstr�m-ek Kazaa sortu zuen lehenago eta, berak dioenez, telekoek disketxeen argudio berak ezin izango dituzte erabili haren kontra egiteko: “Kazaarekin egile eskubideak eta jabego intelektuala bortxatzen genituela esaten zuten. Skyperekin, berriz, ez da hori gertatzen. Edonor libre da berba egiteko eta ez dago elkarrizketa baten gaineko jabegorik”.\nP.D. Mikel Larreategik Skyperi buruz idatzi zuen atzo bere blogean. Beste aipamen batzuk aurkituko ditugu Faroan, Julen Gabiriaren bitakoran eta Sustatun.\nIragan astean Orreagan abiatutako Korrika 14 igandean helduko da Bilbora. Azken kilometroen jarraipena egingo du zuzenean Bilbo Hiria irratiak, seinalea Internetetik ere igorriz. Korrikaren webgunean, berriz, lasterketaren inguruko informazio guztia jaso daiteke, ibilbidea, albisteak, kultura agenda, ziberkorrika… Korrikaren kanta eta bideoa ere eskura daitezke bertan. Patxi Gaztelumendi kazetaria ere bitakora egiten ari da Korrikatik, egunean eguneko kronika propio horretarako sortutako bitakora batean idatziz.\nJoxe Aranzabalen Faroa bere domeinura mugitu zutenez gero beste blog batzuk zabaldu dira Goiena.net aldizkariak blogak ostatatzeko jarri duen zerbitzuan. Mikel Irizarrek bere Piperrautsa zabaldu du, Leire Kortabarriak Arrosak Latan, Edu Mendibilek Mathiasen kopilotua, Goio Aranak Superbai eta Antonio Zabalak Zinema izenekoa. Momentuz, bertako blogista gehienak kazetariak dira edo Goienako kolaboratzaileak.\nSoftware patenteen gaineko araudia onartu zuten iragan astean Europar Batasuneko industria eta energia ministroek, eztabaidarik gabe eta parlamentuak eskatutakoari muzin eginez. Erabiltzaileen elkarte askok erabakia legez kontrakotzat hartu dute, arau honek egun indarrean dagoen softwaren erdia pirata bihur lezakeela salatzeaz gain. Atsekabeturik hartu du albistea software librearen inguruko komunitateak, softwarearen hedapenari, hobekuntzari eta erabilpenari mugak jartzeak dakarren atzerapenaz jakitun, patenteak onar ez daitezen ikaragarrizko lana egin baitute linuxzaleek.\n← Hizkuntzak eta dialektoak, ezdeusak eta ezjakinak Nabigazio gidatua →


ARRANO BELTZAK BETI GARAILE: Librería-Papelería. Artículos de Librería Intomar\nARRANO BELTZAK BETI GARAILE de Librería Intomar\nNork lapurtu ote du Arrano beltzak taldearen baloia? Saskibaloi txapelketa irabazi ondoren taldearen baloia desagertu da. Haren tokian mezu misteriotsu bat agertu da, taldeko inork ulertzen ez duen mezu arraroa. Nork dauka baloia? Nola askatu mezuaren korapiloa? Misterioz eta umorez betetako abentura ..\nMe gustaría recibir información más detallada sobre ARRANO BELTZAK BETI GARAILE


Berdintasun osorik ez | Mundua | Berria\nCristina argentinarra da. Gaztea da, eta bakarrik ari da bidaiatzen. Dioenez, Habanan mugitzerakoan sentitzen duen lasaitasunak ez du parekorik Latinoamerikako ezein herrialdetan. Adierazi duenez, beldurrik gabe mugitzen da egunez eta gauez, eraso edo lapurretan egin diezaioten edo bortxatu dezaten beldurrik gabe: «Hori ez da gertatzen Buenos Aires, Sao Paulo, Caracas edo Bogotan». Izatez, inguruko herrialdeetako delitu tasarik apalenak ditu Kubak, eta, tartean turistak badaude, are eta gehiago.\nEmakumeek, iraultzaren hasieratik, aurrerapauso handiak egin dituzte, eta, besteak beste, gizonen pare aritzen dira bizitza profesionaleko edozein arlotan: eskoletan, unibertsitateetako fakultateetan, ministerioetan, ospitaleetan eta armadan. Toki guztietan daude emakumeak, baita ardura handiko postuetan ere. Baina gizonen nagusitasuna, soldatetan islatzen ez bada ere —hemen denen soldatak antzeko samarrak dira— etxeko arduraren banaketan igartzen da. Andreek dute etxeko lanen ardura nagusia.\nChanel Santiagotik Habanara bizitzera joan den 30 urteko andre bat da. Lau urteko ume bat du, eta bere amaren laguntzarekin ateratzen ari da aurrera. Umearen aitak ez du bere gain hartu nahi heziketa. «Emakume batek ume bat edukitzea erabakitzen badu, ziur egon behar du bakarrik hezi beharko duela», esan dio, irmo, solaskide atzerritarrari. Zer esanik ez, beharra duten aitona-amonen zaintzari dagokionez, emakumeak nabarmendu duenez. Egoerak sortzen dituen paradoxak honela azaldu ditu uhartean aspalditik bizi den euskaldun batek: «Hemen egon daiteke emakume bat armadan dozenaka gizon agindupean dituena, baina etxera iristen denean, makurtu eta sofan eserita dagoela, etxeko zapatilak jartzen dizkio senarrari».


Laborantzan aritzeko trebatzen | Laborantzan aritzeko trebatzen – iparraldekohitza\nTrebatu elkarteak Baigorrin etxalde bat eskuratu du ardi edo ahuntz hazkuntzan trebatu nahi lukeen baten eskuetan uzteko, entsegu gisa. Sarrikotapean, eredu bereko etxalde batean, baratzezain gisa plantatu ziren Marie eta Julien duela bi urte. Orain, beren etxaldean instalatzeko prest sentitzen dira.\n• Daniel Barberarena. Trebatu elkarteko presidentea: “Hazkuntza beste erronka bat da, beste desafio bat”\nLehendik bazuten laborantzan plantatzeko intentzioa. Marie eta Julien, haatik, bi urtez trebaketa lanetan ari izan dira Zuberoako Herri Elkargoak erosi zuen etxalde batean, Sarrikotapean, Trebatu elkartearen babesarekin. Elkarteko kideentzat, etxalde hori “test guneen test gisako bat” izan da. Bi baratzezainentzat, beren instalaziora prestatzeko entsegu bat.\nEkoizpena, salmenta, kontabilitatea, biologikoan aritzeko ziurtagiria kausitu eta kudeatu, tresnak konpondu, aroari moldatzea… dena ikasten ari dira test gunean. “Baldintza errealak dira, diferentzia bakarra da gure kontabilitatean ez dugula inbertsioen lerroa, aldiz badugu elkarteari ordaintzen diogunaren lerroa”. Ez dituzte lurrak pagatu, ez traktorea edo negutegiak ere, baina edozein laborariren baldintza berdinetan ari dira lanean.\n“Formakuntzatik atera eta segidan instalatu diren lagunak miresten ditut”, dio Julienek, Sarrikotapeko esperientzia aipatuz. “Arrisku ahalik eta gutxien hartuz, saiatu” nahi zutela zehazten du Mariek, ziur izateko ofizioa gustukoa dutela eta bestetik gaitasunak badituztela ikusi ahal izateko. Lehendik baratzezain gisa instalatzeko xedea bazuten, baina orain “segur” dira aitzina jo nahi dutela.\nSarrikotapean bezala Baigorrin entsegua egin nahi dutenentzat baldintzak badira, halere. Batetik, gutxieneko diru zama bat ekartzea; “Diru gutxi, gure karguak pagatzeko heina”, zehazten du Julienek. Negutegiak, traktorea eta material guztia erostea berriz, etxaldea bera eta lurrak aipatu gabe, “biziki kario” zitekeen.\nBeren erranetan “xumeak” baziren ere, prebisioen araberako emaitzak kausitzen ari da bikotea. “Langabezia hunkitzen dugu. Banku batengana joatean pentsatzen genuen gutaz trufatuko zirela” dio Mariek, instalatzeko xedea aipatzean. Hiru urteko entseguarekin berriz, beren kontabilitate bilanak aurkezten ahalko dituzte. Gainera, orain arteko irabaziekin, lanerako material “txikia” erosi dute 15.000 euroko inbertsioak eginez.\nBanku batera joateko beste abantaila bat badutela dio Julienek: “Ez gara eskolatik ateratzen urte bateko ikastaro batekin, nehor ezagutu gabe, bezerorik ukan gabe”. Bezero finkoak badituzte hastapenetik, eta badakite beren kontu plantatzean ere atxikiko dituztela. Hastapen batean ez ziren ohartu entseguak horretarako ere balioko zukeela, baina Marierentzat argi da hori dela aitzinean ezarri behar ondokoentzat: “zure buruari testa eginarazteaz gainera -eta jadanik hori anitz da- hemendik eramanen dugu guhaurrek erosi materiala eta irakaspena”.\nEntseguak maila anitzetan egin eta ongi atera zaizkie. Bikotea izanik ere, elkarrekin lan egitea desafioa zen berentzat, aitzinetik bakoitzak bere aldetik lan egiten baitzuen. “Lan antolaketan aldaketak izan dira; lehen denetan ari ginen biak, eta aldi berean, nehon ez konkretuki. Orain lanak partekatu ditugu”. Marierentzat “aldaketa erradikala izan da, eta azkenean, baikorra”.\nBarazki ekoizpenean ere, urratsez urrats, hobetzen ari dira eskaerari kasu eginez. Beren kontu plantatzeko behar luketen etxalde eta lurrak erosteari pentsatzen hasiak diren garaietan, test gunearen esperientzak indarturik ageri dira. Komertzializazioan pikoan dira. Harro da Marie: “Guk dugu dena egin”. Hastapeneko xedea Ipar Euskal Herrian instalatzea zenez, eskala txikiko ekoizpen biologikoarekin, salmenta zuzenean arituz… etxaldea erosi eta beren kontu aritzeko baldintzak sortu dituztela irudi zaie.\nBilan baikorra egiten badute ere, bidean ukan zailtasunak ere aipatzen dituzte. 2017. urtea ona izan zen, 2018. zaila eta aurten bero egiten du urte hastapenean, “beroegi” ere barazkientzat. Marie: “Iaz zinez ohartu gara gure ofizioa klimaren araberakoa dela. Nik hori zinez barneratu dut hemen. Iazko egutegian lau, bost edo sei asteko diferentzia bazen aurre ikuspenekin eta horrek ondorioak baditu maila guztietan”.\nInstalazio arrunt batekin beste diferentzia bat ere bada, Trebatu elkartearen baitako sareak ekartzen dieten laguntza hain zuzen: kontabilitatea hurbiletik segitzen zaie batetik, laguntza teknikoa eskaintzen bestetik. BLE elkarteko formakuntza saioak segitzen dituzte, izan kanpoan edo Sarrikotapeko beren negutegietan. “Hemen delarik bikaina da, sistema ezagutzen dugulako eta teknikariarekin harreman zuzena dugulako”, diote. Gainera, beste baratzezainekin elkartu eta trukatzeko paradak dira saio horiek.\nBaigorriko etxaldea desberdina izanen dela badakite, kabalekin “ez baita gauza bera”, baina “baikorra” izanen dela badakite.


Kirol egokitua – Irunero\nEtiketa: Kirol egokitua\n2022(e)ko martxoak 31 No Responses\nTxingudi Egaindar klubak eskubaloia haur, neska eta aniztasun funtzionala duten pertsonei hurbildu nahi die\nTxingudi Egaindar eskubaloi klubak helburu berriak lortzen jarraitzen du. Klub irundarrak dagoeneko bi urteko ibilbidea egin du eta gero eta jende gehiago batu da beren kirol proiektuan parte hartzera. Pandemia garaian sortu arren, kluba haur, mutil, neska eta aniztasun funtzionala...\n2022(e)ko martxoak 23 No Responses\nSan Marcial klubak futbol egokituko jardunaldian parte hartu zuen martxoaren 12an\nIrungo San Marcial klubak Gipuzkoako Futbol Federazioak eta Gipuzkoako Kirol Egokituaren Federazioak antolatutako futbol egokituko jardunaldian parte hartu zuen. Jardunaldia martxoaren 12ko goizean egin zen eta Gipuzkoako 20 neska-mutil inguruk parte hartu zut...\nEgun horretan bertan Zabaltza plazan urteko lehen igande sasoia antolatu zen Martxoaren 31ean Irungo kaleetan Miliak Osasunaren Alde kirol jardunaldia antolatu zuen Super Amara Bidasoa Atletiko Taldeak. Goizeko 10:00etatik aurrera Kolon pasealekuko inguruak je...


Eztabaida gogorra aurretik | Mundua | Berria\nTheresa May Erresuma Batuko lehen ministroa eta Angela Merkel Alemaniako kantzilerra, atzo, Berlinen, bien arteko bilera hasi aurretik. CLEMENS BILAN / EFE\nGaurko Europar Kontseiluaren ezohiko bilerarako gonbita helarazteko eskutitzean, Donald Tusk Europar Kontseiluaren presidenteak argi utzi die 27 estatu kideetako estatuburu eta gobernuburuei bere jarrera: Erresuma Batuaren eskariari baiezkoa eman behar diote, baina oraingoan brexit-aren atzerapenak luzeagoa izan behar du, «gehienez urtebetekoa». Theresa May Erresuma Batuko lehen ministroak Tuski irteera data bigarrenez atzeratzeko eskaria helarazi zionean, «luzapen malgu baten» kontzeptuak indarra hartu zuen, eta Europar Kontseiluko presidenteak atzo baieztatu zuen hori dela haren formula gustukoena: 2020ko apirilaren 12a baino lehen Komunen Ganberak onartuko balu brexit-erako akordioa, Erresuma Batua berehala aterako litzateke Europako Batasunetik (EB), eta ez luke zertan bete urtebeteko epe berri hori.\nProposamen hori izango da gaurko eztabaidaren oinarria. Europar Kontseiluak ezohiko goi bilera du 18:00etatik aurrera, eta han eztabaidatuko dute Mayren eskaria: brexit-a ekainaren 30era atzeratzea. Egunotako adierazpenek eta Tusken atzoko eskutitzak, baina, beste norabide bat iradoki dute: oraingoan bai, 27 estatuburu eta gobernuburuek atzerapen luzeago bat eskainiko diotela Erresuma Batuko lehen ministroari. Ikusteko dago, ordea, luzapen hori zenbatekoa izango den, batzuek urte amaierara artekoa nahi dutelako, eta beste batzuek, hamabi hilabetekoa.\nGaur-gaurkoz, honako egoera honetan dago brexit-a: May behartuta dago gaurko goi bileratik aterako den proposamena onartzera, Erresuma Batuko Parlamentuak atzoko ordu txikietan onartu baitzuen akordiorik eza eragozteko eta, beraz, irteera data atzeratzeko lege proposamena. Eta, beste aldean, EBk Erresuma Batuko Gobernuaren eta oposizioko Alderdi Laboristaren arteko negoziazioetan jarriko du egoera bideratzeko geratzen zaion itxaropena, nahiz eta laboristek ez duten baikortasun handirik transmititu —bihar jarraituko dute negoziazioek—. Halere, laboristek ekainaren 30az haratago doan atzerapen «sinesgarri bat» babestuko lukete, Matthew Pennycook alderdiko kideak atzo adierazi zuenez.\nBigarren atzerapenak, bada, baldintza batzuk izango ditu, eta atzo Tuskek esandakoaren arabera eta gaurko goi bileraren ondorioen zirriborroan adosturikoaren arabera, honako hauek izango dira: soilik etorkizuneko harremanari buruzko Deklarazio Politikoa negoziatu ahalko luketela berriz —gobernuaren eta laboristen arteko elkarrizketen emaitzak hor sartuko lirateke—; Londresek ez luke EBren lana oztopatu behar, aurrerantzean ere estatu kide izango litzatekeelako; eta Erresuma Batuak parte hartu beharko lukeela maiatzaren 23a eta 26a bitartean egitekoak diren Europako Parlamenturako bozetan, bere parlamentuak ez badu akordioa maiatzaren 22rako onartzen.\nHorrez gain, gaurko ondorioen zirriborroan beste ideia bat txertatu zuten, martxoaren 21ekoei konparatuz gero: brexit-a gelditzeko aukera aipatzen du testuak, Tuskek atzoko eskutitzean egin bezala: «Edozein unetan, Erresuma Batuak [Lisboako Ituneko] 50. artikulua eten dezake, Europako Justizia Auzitegiak adierazi bezala».\nFrantzia, Espainia eta Austria dira atzerapen luze bat eszeptizismo handiz ikusten duten herrialdeetako batzuk, eta, beraz, ez dira Tusken urtebeteko proposamenaren alde agertuko. Izan ere, kezka eragin du Jacob Rees-Mogg diputatu kontserbadore euroeszeptikoaren asteotako esan batek: «Atzerapen luze bat onartuko balitz, Erresuma Batuak EBren lana aztoratu beharko luke barrutik». Alemaniak, aldiz, jarrera malguagoa du, eta urtebetekoaren alde agertuko da.\nHorri begira, May Alemaniako kantziler Angela Merkelekin eta Frantziako presidente Emmanuel Macronekin batzartu zen atzo, baina bi bilera horietako xehetasunei buruzko informaziorik ez zuten eman.\nEBk abian jarriko du herritarren ideiak jasotzeko gune bat


“Explore San Sebastian Región” Gipuzkoa sustatzeko - Artikulua - Gipuzkoa ETORKIZUNA ORAIN\n“Explore San Sebastian Región” Gipuzkoa sustatzeko\nGipuzkoako turismo bulego berria Donostian\nDonostiako erakargarri turistikoek urtez urte gero eta turista kopuru handiagoa erakartzea lortzen dute, eta hori positiboa da hiriko turismoarentzat; ez, ordea, eskualdeko gainontzeko puntuentzat, izan ere, Gipuzkoako hiriburuaren edertasunaren itzalpean gelditu ohi dira. Horregatik, hiriko indarguneek gainontzeko udalerriei laguntzeko, Gipuzkoako Foru Aldundiak turismo bulego berri bat ireki zuen duela 2 hilabete, eta Donostiako eskualdeari buruzko informazioa, bereziki, eskeintzen da bertan. Uztailaren 1ean ireki zituen ateak “Explore San Sebastian Región” Gipuzkoa sustatzeko marka turistiko berriaren bulegoak, eta geroztik bisita kopuruak gorantz egin du. Hasiera batean erabiltzaileen gehiengoa, jakin minak bultzatuta, bertakoek osatzen bazuten ere, kanpoko seinaleak jarri ostean, eskualdeari buruzko informazio bila gero eta jende gehiago hurbiltzea lortu da (% 65 kanpoko bisitariak eta % 35 bertakoak). Hala ere, Cristina Iturriagagoitia eskualdeko informazioa eskaintzen duen bulego berriko zuzendariak adierazi duen moduan, bisitari ugarik ez ditu bulegoak bereizten. “Pertsona asko sartzen dira pentsatuz hiriari buruzko informazioa emango diegula, eta, jakina, oinarrizko informazioa ematen diogu, baina beti jakinarazten diegu Donostiako eskualdeari buruzko bulegoan daudela, probintziakoan, eta aukera baliatzen dugu horri buruzko informazioa ere emateko”.\nEskualdeari buruzko bulegoa Boulevardean dago, hiriari buruzko turismo bulegoaren alboan, eta bertan eskatzen den informazioa anitza da. Batetik, eskualdea ezagutu nahi duen jendea dago, inongo baldintza ez zehaztapenik jartzen ez duena, eta informazio orokorraren bila datorrena; esaterako, nola mugitu, zein zonaldetatik, zer bisita dezakeen eta abar. Horrelakoetan, informazio bulegoan zenbait galdera egiten zaizkie turistei haien gustuak ezagutu eta horrela hobeto gidatu ahal izateko: zenbat denbora duten, beren autoa duten ala ez, kostaldea ala barnealdea nahiago duten, non daude alojaturik, haurrak dauzkaten ala ez, ibiltzea atsegin duten eta abar. Gehien errepikatzen den kontsulta oinez egiteko moduko ibilbideei edo ibilbide atseginei buruzkoak izan ohi dira, eta halako ugari ditugu eskaintzeko. Beste asko bizikletan egiteko ibilbideen, bide berdeen, errepidetik egiteko ibilbideen eta abarren bila etortzen dira. Zenbaitetan eskaera zehatzekin ere etortzen dira; esaterako, Hondarribi, Pasaia, Zarautz edo Zumaia euskal kostaldeko herriei buruz zerbait entzun eta horiei buruzko informazio bila. Inaziotar bidea, Geoparkeaz, sagardotegiez eta Tolosa eta Ordiziako azokez ere galdetzen dute. "Hala ere, beti ahalegintzen direla katalogoko zerrenda luzatzen", esan du Iturriagagoitiak.\nPlan personalizatu horiez gain, lau tour antolatu dira, bi katamaranean eta beste bi autobusez. Horietako batek katamarana Getariako Balenciaga museoarekin uztartzen du, eta besteak, aldiz, Pasaiako Albaolarekin. Beste biak autobusez abiatzen dira Donostiatik, bat Goierriko eskualderantz Delikatuz elikadura eta gastronomia zentroa, merkatua, gaztandegia eta Idiazabal Gaztaren Interpretazio Zentrua bisitatzeko eta bigarrena, Zumaiara doa bertako alde zaharra eta itsaslabar ikusgarriak ezagutzeko. Bidean txakolina dastatzeko Getarian geldialdi bat egiten duelarik. Dela udara izateagatik, dela itsasoagatik, katamaranean egindako tourrak izan dira arrakastatsuenak orain arte.\nOrokorrean, esan daiteke marka espero ziren aurreikuspenak betetzen ari dela. Turista gai da “región” kontzeptua erraztasunez barneratzeko eta “explore” kontzeptuak bultzada bat ematen dio. Iturriagagoitiaren esanetan, eslogan motibatzaile eta mobilizatzailea da aukeratutakoa. Gipuzkoa sustatzeko eslogan aktiboa da, ia bere hondartzak, mendiak, kaleak, giroa eta jendea bezain aktiboa.


Atzo gauean sua izan zen Izarraitzen - Azpeitia - uztarria.eus\nUztarria.com 2004-02-05 13:02\nSuak pista ondoko lurrak erre ditu.\nAtzo iluntzeko bederatziak aldera jaso zuten Azpeitiko Udaltzaingoan Xoxote inguruetan sua zegoenaren abisua. Berastegi baserritik gora joanda zegoen sua: Azpeititik Xoxotera doan pistaren aldamenean; autoentzako bidea mozten duen ate-saretik 500 bat metrotara.\nUdaltzaingoak Uztarriari esan dionez: "Ez da kalte handirik izan sastrakek-eta hartu baitute su, baina 10 mila metro karratu ingurutan zabaldu da sua".\nSua itzaltzera Foru Aldundiko mendi suhiltzaileak joan ziren berria jaso eta berehala. Suhiltzaileek inguruko baserritarren laguntza jaso zutela ere nabamendu dute: baserritar koadrila bat suhiltzaileei laguntzen ibili baitzen. Sua nola sortu zen oraindik ez daki Udaltzaingoak.


2009 Azaroa 24\nAlkartarzüna Lokotiko bidean\nLokotin, Kamerunen, osagarri arrenküra handiak badütüe (bereziki Ihesa edo Sida eta paludismoarekin), eta ahal güti erien artatzeko. Christian de Gaye (argazkian erditan) Mauleko sendagileak hanko egoera ontsa ezagützen dü, eta ontsa badaki osagarri mailan zertan diren lehentarzünak. Erran behar da bere alkartea (Les Chemins de Lokoti) Kameruneko beste alkarte batekin ari dela alkarlanean. Gisa hortan, afrikarren galtoer ihardetsi nahian ari dira lanean heben.\nJadanik joan-jin bat beno haboro egin düe, sendagai, preserbatibo eta zernahi tresneria eramaiteko. Bena xede handiena Lokotiko osagarri zentroaren arraberritzea izan da. Aurten adibidez, zentroan sistema elektrika fidagarria ezarri düe, argi indarra joaiten beitzen arteka.\n2010eko xedeetan, aipagarriena delako "container" baten igortea izanen da, Mendikotatik Loktirat, sendagai eta materialez beterik. Bena gaüzak igortea lagüntzaren parte bat besterik ez da. Leküan leküko elkibideak ere txerkatzen dütüe. Hur pützüak ala ütürriak eraikiko dütüe, eta bedezi eta erizainak Afrikarat igorriko dütüe leküko jenteen formatzekoa. Informazio haboro beren web günean, heben klikatzez.\nEntzün Christian de Gaye :\nLokotiko informazio haboro badüzüe bideo hontan :


DANTZARI BERRI BAT IGARTZAN: ZALDIKOA — dantzan.eus\nHemen zaude: Hasiera › Komunitatea › Aurtzaka dantza taldea › DANTZARI BERRI BAT IGARTZAN: ZALDIKOA\nOrain urte batzuk J.A. Urbeltzek ohartu gintuen Jauregiko horma zaharretan dauden piktogrametako batean dagoen irudia zaldiko batena izan zitekeela. Europa guztian arrunt zabalduta daude zaldiko dantzariak, eta oso pertsonai dokumentatua da, baita gurean ere. Ezagunak ditugu Iruñeako zaldikoak, Lantzeko inauterietakoa, eta nola ez, Zuberoako maskaradetako zamaltzaina...\nNafarroako Comptos Artxiboa XIV.mendea / Oiartzun, K.a. III-II mendea\nZaldikoa alde batetik, eta Errosarioko ezpata-dantzariak bestetik. Elgoibarko Haritz dantza-taldeak 40 urte bete ditu aurten, eta aitzakia polita dugu gurekin batera dantzatu daitezen gonbidatzeko. Urriaren lehen asteburuan Errosarioko Amaren egunean beren herriko izen bereko kale inguruan dantzatzen duten ezpata-dantza bizi eta indartsua erakutsiko digute.\nEguna borobiltzeko, bazkaria eta erromeria egingo ditugu, eta parte hartu nahi duzuen guztiei luzatzen dizuegu gonbidapena.


Aireportuko eskubideen kudeaketa (KOBRANTZAK) :: Zerbitzu telematikoen ataria - aena.es\nZerbitzu telematikoen ataria\nEskuragarri diren zerbitzuak\nEUSKARA ESPANIERA INGELERA VALENTZIERA KATALANA GALEGOA\nAena Aeropuertos-en Zerbitzu Telematikoen ataria\nEnpresak eta hornitzaileak\nServicios disponibles - Operadores - Gestión de derechos aeroportuarios - Cobros\nAireportuko eskubideen kudeaketa (KOBRANTZAK)\nProzedura honen bidez aplikagarri den araudia eskatu ahal izango duzu, Aena-ekin hegaldia egiteko kreditu linearen prozedura eta bezeroak Aena-ekin duen egoerari buruzko informazioa.\nAireportuko eskubideen ordainketari buruzko araudi aplikagarria\nAireportuko eskubideen ordainketan bete behar diren legezko alderdi guztiak kontsultatzeko aukera ematen du:\nBorondatezko aldian ordaintzeko epeak, betearazte aldiko ordainketa, epez kanpo ordaintzeagatiko errekargua, ordainketa atzeratzea eta zatikatzea, berandutze interesak, premiamendu prozedura, etab.\n1/2011 Legea (ikusi lotutako dokumentuak)\n13/2010 Legea (ikusi lotutako dokumentuak)\nAena-ekin hegan egiteko kreditu linea (aire konpainiak eta bezero aeronautikoak)\nKreditua lortzeko prozedura:\nKreditu zentralizatua: Hiru aireportu baino gehiagotan jarduten diren eta/edo kontu korronte bakarrean hileko eragiketak ordaindu nahi dituzten konpainientzat.\nKreditu horren eskabidea, hona zuzenduta: Ekonomia eta Administrazio Zuzendaritza / Aenaren Kobrantzak eta Ordainketak Saila, honako datu hauekin:\nKredituarekin jarduteko hasiera aurreikuspeneko data.\nEragiketa bolumena: egin beharreko hileko hegaldiekin, irteera eta iritsiera aireportuak zehaztuta.\nAireontziaren pisua eta gaitasuna: aireratzeko gehienezko pisua eta bidaiari kopurua adierazi.\n"Aena, S.A." kodea.\nIFZ/IKF, Izena/Izen soziala eta helbidea; fakturak hara bidaltzeko.\nHarremanetarako pertsona: izena, telefonoa, faxa eta posta elektronikoa (Eskaera eredua prozedurako inprimakiak atalean).\nFakturazio bolumenaren arabera, aurreko datuekin kalkulatuta, Aenak ez ordaintzearen arriskuaren zenbatekoa ezarriko du eta konpainiarekin harremanetan jarriko da ordaintzeko modua eta data adosteko, baita bere egoerara ondoen egokitzen den arrisku estaldura hitzartzeko ere: aurreordainketa, gordailua eskudirutan, bankuko abala, etab.\nArrisku estaldura bankuko abalaren bidez egiten denean, Aenak onartutako ereduari egokitu beharko zaio (ikusi lotutako dokumentuak).\nTokiko kreditua: Kreditu modalitate hau gehienez ere hiru aireportutan jarduten diren konpainiek erabili ahal izango dute.\nTokiko kreditu horien eskabidea, hona zuzenduta: Ekonomia eta Administrazio Zuzendaritza / Aenaren Kobrantza eta Ordainketa Saila.\nKreditu modalitate honen eskaerari erantsi behar zaion informazioa Kreditu Zentralizatuko bera da, baina aireportu bakoitzerako banakatuta (eskaera eredua prozedurako inprimakiak atalean).\nFakturazio bolumenaren arabera, Aenak ez ordaintzeko arriskua kalkulatuko du, eta konpainiarekin harremanetan jarriko da "gordailu" edo "aurreordainketa" kontzeptuan aireportu bakoitzaren kobrantzako kontu korronteetan zenbat diru sartu behar duen adierazteko, arrisku hori estaltzeko xedez, eta hilero igorri beharreko fakturak ordaintzeko modua ezartzeko.\nHalaber, adierazi behar da, ordaintzeko modua ezarri ondoren, izapide guztiak zuzenean eramango dituztela aireportu bakoitzeko ekonomia eta administrazio zerbitzuek; konpainiak zeinentzat lagata duen tokiko kreditua, aireportu haietakoek.\nKredituarekin hegaldia egiteko informazio gehiago nahi izanez gero, deitu telefono hauetara: 913 212 726 / 913 212 685\nBezeroak Aena-ekin duen egoerari buruzko informazioa (*)\nKontu mugimenduen eskaera.\nKontuaren egungo egoeraren berri izateko eskaera.\nEgindako ordainketen eskaera.\nAena-ekiko ordainketak egunean izatearen ziurtagiriaren eskaera.\n(*) Eskaera eredua "prozedurako inprimakiak" atalean\nAireportu Zuzendaritza. Zuzendaritza Ekonomiko Administratiboa. Sarreren Kudeaketa Ekonomikoko Atala\nServicios disponibles - Operadores - Gestión de derechos aeroportuarios - Cobros - Procedimientos\nAireportuko tasen kudeaketa (kobrantzak)\nKreditu eskaera (478.37 KB)\nBezeroaren informazio eskaera (543.85 KB)\nKobrantza prozedurari buruzko informazioa (34.19 KB)\nBankuko abal eredua (68.19 KB)\nBanku-abal eredua (ingelesez) (98.46 KB)\nHemendik deskarga ditzakezu agiri hauek irakurtzeko behar diren aplikazioak\nAena Aeropuertos-en Zerbitzu Telematikoen ataria Zerbitzu erabilgarriak Enpresak eta hornitzaileak Zerbitzuaren xehetasunak\nZER DA ZERBITZU TELEMATIKOEN ATARIA\nMAIZ EGITEN DIREN GALDEREN


Baserritar jantziak, ongi janztearen artea — dantzan.eus\nHemen zaude: Hasiera › Hemeroteka › Baserritar jantziak, ongi janztearen artea\nBaserritar jantziak, ongi janztearen artea\nTanto edo loretxo zuridun baserritar jantzi beltza ohiko janzkera izatetik, aukera izatera pasa da, sorta zabal-zabalaren barruan. Kolore eta estanpatu askotariko oihalez egindako baserritar jantziak ikus daitezke kaleetan, batez ere gabon garaia inguratzen hasten denean. Gizonezkoen jantzietan ere aukera ez da gutxitu. Txanbra mota ezberdinak, luzera eta mozketa mota ezberdinetakoak, txalekoak, alkandorak, atorrak… eta hemen ere kolore sorta handia aukeran. Baina, nolako ezaugarriak izan behar dituzte euskal jantziek? Astearte arratsaldean azaldu zituzten horren inguruko xehetasunak Ostadar dantza taldekoek, Goiztiri AEK-k antolatutako ikastaroan.\nBaserritar edo euskal jantziak XIX. mendeko euskal janzkeretan oinarritzen dira, baina, garai hartan ere, janzteko modu ezberdina izaten zuten baserrian lan egiteko edo kalera jaisteko. Ezberdin janzten ziren, baita ere, okasio edo bizitzako egoeraren arabera: gertukoen heriotza denbora askoan eraman behar izaten zuten jantzi ilunetan islatuta, esaterako.\nEmakumeen ile orrazkerak eta zapia buruan eramateak ere bere egoera zibilaren berri ematen zuen. Baina, horrelako zehaztasunetan sartu gabe, gabonetan luzitzen ditugun janzkerak hobetzeko asko egin dezakegu, egokitasunari dagokionean behintzat.\nOstadar dantza taldeko Jon Zubeldiak azaldu zuenez, «baserritar jantzia janztekotan, ondo jantzi behar da; bestela, hobe normal jantzita joatea». Horren barruan sartzen dira, bere ustez, amona jantziarekin oinetako egokiak eramatea, gonaren luzeera, amantalaren ezaugarriak…\nXIX. mendean, emakumeen azpigonak luzeak izaten ziren eta ez ziren inola ere ikusten, egun kuleroak erakusten ez ditugun bezala. Hainbeste garbitzen ez ziren garai hartan, gona ez zikintzeko funtzioa zuen, batez ere. Abertzaletasunarekin etorri ziren azpigona zuriei lazo gorriak eta berdeak jartzearen moda, eta hura erakusteko gona pixka bat altxatzea.\nGona zen erakusten zena: gona luzeak, ezer ez ikusteko, bekatuan ez erortzeko. Eta lanean aritzeko, amantala, luze-luzea eta zabala. Kalera ere desberdin jaisten ziren, dotorexeago. Askok amantala kentzen zuten, gona luzitzeko.\nIlea nola zeramatenaren arabera egoera zibila nabaritzen bazen, buruko zapia jartzeko modu ezberdinak ere bazeuden, tokiaren arabera. Ilea bilduta eramaten zuten, moño edota trentza moduko orrazkerekin. Zapia ondo eustea egun baino errazagoa zen XIX. mendean, egun baino gutxiago garbitzen zutenez, irrist gutxiago egiten zuelako. Horregatik, orain, gomina, laka eta orkillak erabili behar izaten dira zapia ondo eusteko.\nMutilek eramaten dituzten zapi zuri-urdinak «desegokiak» edo, behintzat, XIX. mendekoak ez direla ere azaldu zuten Ostadarrekoek.\nOinetakoei dagokienean, lanerako abarkak edo ttattak erabiltzen bazituzten ere, kalera jaisteko apretak edota zapatak janzten zituzten XIX. mendean. Baina, astearteko hitzaldian entzuleek galdetu zuten bezala, Dr. Martensen moduko oinetakoak ez dira egokiak.\nAbarkak, ttattak edota apretak egoki lotzen ere irakatsi zuten asteartean, eta baita galtzerdien luzeraren arabera nola lotu ere.\nLepoko zapia eramateko modu ezberdinak ere azaldu zituzten Ostadarrekoek: gehien ikusten dena, aurretik brotxe batekin lotua, edo atzetik normal jarrita eta zapiaren puntak korpiñoaren barruan sartuta, esaterako.\nMutilen gerrikoa «askok desegoki» eramaten dutela ere azaldu zuten, askok «zintzilik zati handiegia» eramaten dutelako. Izatekotan ere, puntak bakarrik gelditu behar du agerian.\nTxapela, berriz, txikia eramaten zuten, eta normalean modu berezi baterara jarrita: pixka bat atzeraka erorita atzealdean, eta aurrealdean ezker alderantz pixka bat erorita eta aurretik punta moduko bat aterata. Garai hartan, aldaka handidun emakumeak erakargarriagoak omen ziren, umeak errazago izaten zituztenaren ustea zegoelako, eta horregatik janten zituzten gerruntze edo korpiño estuak eta bolumen handiko gonak.\nGona asko oihal zati ezberdinekin egiten zituzten, eta koloreei edo marrazkiei ez zieten hainbesteko garrantziarik ematen, eta goiko jantziak eta behekoak ez zituzten uztartzen.\nBeraz, aurtengo gabonetan baserritar jantzia egoki eraman nahi dutenek, Ostadar dantza taldekoek emandako aholkuak kontuan hartzea eta horiek jarraitzea aukera ona izan liteke.


Gentza Eleder Aurtenetxe – Independentea\nEleder Aurtenetxe Pildain. Bilbao-Mundaka, 1969. K-X irratia, Mundakatik mundura. BuM31 Argazkia: Aritz Loiola / Argia\nGentza Eleder Aurtenetxe autorearen artikuluak\nInstitutuko OOGtik dimisioa\n2022ko apirilak 4 2022ko apirilak 3 Gentza Eleder Aurtenetxe\nInstitutuko ‘Zuzendaritza Taldea’ kanpoko agente ezezagunen aginduak betearazteko burokrata akritiko eta arriskutsu batzuen taldea da. Ikasle eta gurasoen aurkako interesak gailentzen zaizkienak.\nKategoría Orokorra Etiketak dimisioak, eskola protokoloak, ESKOLAK, legeak, zuzendariak\n2022ko martxoak 21 2022ko martxoak 19 Gentza Eleder Aurtenetxe\nisiltasuna / escif\nBilboko Udalak langile bat kaleratu, maskara salbuespena tarteko?\n2022ko otsailak 27 2022ko otsailak 27 Gentza Eleder Aurtenetxe\nAzaldu dizkiet han maskarabako bat lanean moldatzeko modu posible ugari badirela, eta horrek antolakunderako onura ugari dituela. Alperrik oraingoz. Erantzunik ere ez proposamenoi. Sentsazioa, estresak estuegi bizi gaituela eta arrazoibideak galduta gabiltzala.\n2022ko urtarrilak 29 Gentza Eleder Aurtenetxe\nMaitasuna eta askatasuna. Amorea, adorea eta umorea. Aurrera! Portugalete, vino clarete, edango nuke basu bete!\n2022ko urtarrilak 25 Gentza Eleder Aurtenetxe\nKategoría Orokorra Etiketak ESKOLAK, PLANTO EGIN, USTELKERIA\nBibi / Yumikrum\n2021ko abenduak 5 2021ko ekainak 26 Gentza Eleder Aurtenetxe\nBitxialdia hasi zenean beldur fisikoa sentitu nuen, “militarrak kalean” Gasteizen, Iruñean, horrelakoak heldu zitzaizkidanean. Beti pentsatu izan dut, inoiz gerra batera gonbidatuko banindute ihes egiten saiatuko nintzatekeela molde guztietan, urrun. Badagoela beti zirrikituren bat pozik eta pakean bizitzeko.\nKategoría Orokorra Etiketak arnasten, Bitxialdia\nMandala / Mikel Iturbe Urretxa\n2021ko apirilak 30 2021ko apirilak 30 Gentza Eleder Aurtenetxe\nBarre apur bat ere egin ahal diogu egoerari, ez ala? Aukeraz eta sormenerako zuloz betea dugu oraingo sasoia. Iritziak iritzi, batasunerantz hurbildu gaitzake berbak berak.\nKategoría Orokorra Etiketak burujabetza, maitasuna, sormena\n2021ko apirilak 18 Gentza Eleder Aurtenetxe\nOsasuna, euskeraz, osotasun ona: mentalki, psikologikoki, espiritualki, fisikoki eta animikoki oreka edukitzea. Gaixotasunei aurre egiteko oinarrizko ideia batzuk gogorarazi dizkigu: beroa, ohea, salda, kaka eta denbora. Herritarrek bazekiten ondo, lehenago: herri osasuna, herritarren esku utzi, ez zientistalariengan!\nKategoría Audioteka Etiketak Berbaz, Joseba Bidaurrazaga, osasuna\nInstitutuko Ordezkaritza Organo Gorenerako 10 proposamen\n2021ko martxoak 15 2021ko martxoak 15 Gentza Eleder Aurtenetxe\nJolas-orduetan umeak libre mugitzea; maskararik gabe ahalik eta denbora gehien bizitzea; seinaleztapena zuzentzea, legeak jasotzen baitu hainbat kasutan BAI ibil daitekeela gabe; erabakiak hartzeko institutuen autonomia aztertu eta erabiltzea; pantaila orduak minimizatzea, irakaskuntza ez-presentziala eta on-line bi gauza ezberdin direnaz jabetzea…\nKategoría Orokorra Etiketak askatasuna, autonomia, osasuna, teknologia


Abuztuko doinuak - Urola Kostako Hitza : Urola Kostako Hitza\nIgande honetan hasiko da Zarauzko 33. Udako Musikaldia. Lau emanaldi izango dira, abuztuko igandeetan guztiak. Egunean bertan eskuratu beharko dira gonbidapen txartelak.\nTxurruka eta Aizpuru, Udako Musikaldiko kartelarekin. (Dorleta Agiriano Lai)\nAurrera doaz Zarauzko Udalak antolatutako udako kultur ekitaldiak, eta abuztuan sartzearekin batera hasiko da Udako Musikaldiaren 33. edizioa ere. Lau emanaldi izango dira aurtengo zikloan, “musika klasikokoak nahiz musika garaikidekoak”.\nHain justu, Euskal Barrokensemble, Dúo Cassadó, Oiasso Kamerata eta Itxaso Ariztizabal, nahiz Iñar Sastre eta Jagoba Astiazaran arituko dira aurten, abuztuko igandeetan (15ean\nizan ezik). Zarauzko parrokian izango dira kontzertu guztiak, 20:00etan hasita.\nIgande honetarako jarri dute lehen hitzordua: Euskal Barrokensemble izango da aste honetako gonbidatua. Agurtzane Aizpuru Kultura teknikariak azaldu duenez, Enrike Solinis bilbotarrak sortu zuen taldea 2006an; bost kide dira, eta “soka nagusi” den arren, organoarekin edota mokodun txirularekin ere janzten dituzte piezak. “Solinisek ikerketa lan handia egiten du barroko musikan eta antzinako musikan, eta ahalegin handia egin du errepertorio hori berrinterpretatzen”, dio Aizpuruk.\nZikloko bigarren kontzertua Duó Cassadók eskainiko du abuztuaren 8an. Damian Martinez eta Marta Moll de Alba Musikeneko irakasleek osatzen dute bikotea, eta txelo eta piano doinuak uztartzen dituzte. “Ganbera musika egiten dute” Aizpururen arabera, eta Astor Piazzollari eskainiko diote Zarauzko emanaldiko lehen zatia. Aurten bete dira 100 urte Argentinako konpositorea jaio zela.\nAbuztuaren 22an, aldiz, Irungo Oiasso Kamerata orkestra eta Itxaso Ariztizabal piano-jotzailea arituko dira zuzenean. “Euskal ondarea berreskuratzeko ahaleginean, Valentin Larreak sortutako errepertorioa berreskuratu dute”, jakinarazi du Aizpuruk. Gabiriarraren hainbat lan interpretatuko dituzte Zarautzen, batez ere, hari instrumentuen bidez. Larreak «lotura handia» izan zuen Zarautzekin, Aizpuruk gogorarazi duenez.\nAbuztuaren 29an izango da Udako Musikaldiko azkeneko saioa, eta Arineketan taldeaz gozatzeko aukera egongo da egun horretan. Jagoba Astiazaran txistu-jotzaileak eta Iñar Sastre piano-jotzaileak sortu dute proiektua, eta “beste ikuspuntu bat eman” diote txistu bidezko “errepertorio tradizionalari”, “gaur egunera ekarrita”. Haatik Dantza Konpainiako bi dantzarik ere parte hartuko dute Zarauzko ikuskizunean.\nAurtengo egitarauak, “jatorrizko eskaintzarekin alderatuta”, “berrikuntza handia ekarriko” duela iritzi dio Xabier Txurruka Zarauzko alkateak; “izan ere, kultur interesa areagotu egin da, kultur ekoizpena hazi egin da, eta musika eskaintza ere zabalagoa da”. Duela 33 urte, Udako Musikaldia egitasmoa martxan jarri zenean, “helburua zen udatiarrei aisialdiko eskaintza ahalik eta zabalena ematea”, Txurrukaren esanetan. Dena den, gaur egun asmoa “bertakoei zein bisitariei kalitatezko kultur eskaintza bat zabaltzea” dela dio alkateak.\nUda honetako lau emanaldietan doakoa izango da sarrera, edukiera bete arte behintzat; gehienez 180 ikusle izango dira kontzertu bakoitzean. Txartelak Modelo aretoko txarteldegian egongo dira eskuragai, emanaldi bakoitzaren egunean bertan, 18:00etatik aurrera.


Bortxatu egin dituztela salatu dute hamahiru emakumek urtarrila eta ekaina artean Gipuzkoan Donostitik\nBortxatu egin dituztela salatu dute hamahiru emakumek urtarrila eta ekaina artean Gipuzkoan\nUrteko lehenengo sei hilabeteetan 30 sexu eraso salatu dituzte Donostian, 2017ko epe berberean baino %43 gehiago. Gipuzkoan 13 bortxaketa salatu dira (%8 gehiago) eta askatasun sexualaren aurkako 92 delitu salatuak izan dira (%26 gehiago); Euskadin aldiz 39 bortxaketa salatu dira eta askatasun sexualaren aurkako delituak, aldiz, 319ra iritsi dira. Eta Estatuan 56 emakume hil dituzte bikoteak edo bikote ohiak.\nBeraz, lan asko dago egiteke arlo honetan. Donostiako udalak eraso matxistak saihesteko prestatutako kanpaina prentsaurrekoan aurkeztu du Eneko Goia alkatea eta Duñike Agirrezabalaga Berdintasun zinegotziaren bidez, Udalean ordezkaritza duten alderdi guztien ordezkariak (EAJ, PSE-EE, EH Bildu, PP eta Irabazi) lagun zituztela. Aurkezpena egiteaz gain, minutu bateko isilunea egin dute atzo gertatutako eraso sexista salatzeko. Aurrez, gaitzespen agiri bat onartu du Udalbatzak.\nUdaletxeak hautatu duen leloa “BAIetzik gabe EZETZA DA!” “Si no hay SÍ ¡ES NO!”. Goiak eta Agirrezabalagak azaldu dute Aste Nagusirako elkarlan estua egin dela Donostia Festakekin jai-guneetan eraso sexisten aurkako mezua argi zabaltzeko. Gainera, aurten 15.000 zapi banatuko dira Aste Nagusian\nAste Nagusian pankarta bat jarriko da udaletxean. Postontzietan jarduteko protokoloa eta hiri osoko zerbitzu publikoen laburpena banatuko dute. Herritarrei zuzendutako 100.000 eskuorri izango dira eta QR kode bat du, webgunerako lotura duena. Hala, “ikusmen murriztua” dutenek ere informazioa jaso ahal izango dute.\nNeskentzako eskuorri batzuk banatuko dira, erasoak eta harremanetako tratu txarrak saihesteko aholkuekin. Mutilak, berriz, eraso matxisten aurkako jarrera aktiboa izatera gonbidatuko dira. Liburuxka hauek berdintasunean, autodefentsan eta indarkeria sexistaren prebentzioan espezializatutako hezitzaileek banatuko dituzte.\nAste Nagusian informazio gune finko bat jarriko da Bretxa inguruan. Ostalaritzaren sektorearekin batera lan egingo dute eta taxistek ere informazio eguneratua jaso ahal izango dute. DBus-en pantailetan kanpainaren publizitatea jarriko da, arretarako telefonoekin.\nAzkenik, aurten kanpaina sendotu egingo da sare sozialetan. kanpainaren leloarekin: #ezezetzda #niksinistendizut #noesno #yositecreo.


Fairlie lurrun lokomotorra Burdinbideak\nHemen dugu Fairlie izeneko lurrun tren-makina. Harrigarria ze simetrikoa baita. Lurrun lokomotora honetan bi galdara ditugu baina sua leku batean egiten zen. Gales-en izan dute lekua batez ere fairlie lurrun lokomotorak. 0-4-4-0\nHemen duzue benetako argazki bat. David Lloyd Georgerena.\nRheilffordd Ffestiniog Railway webgunean duzue eskura. Egileak Kevin Martin.


enpresa archivos - Fundación Gaztenpresa\nEnpresa sortu nahi izatea bezain garrantzitsua da hori nola egin jakitea. Gaztenpresan 20 urte baino gehiago daramatzagu ekintzaileei aholku ematen eta lagundu nahi zaitugu. Gaurkoan enpresa-estatutuak hartuko ditugu hizpide. Ba al dakizu zer diren? Enpresa bat sortzeko asmoa al duzu? Notarioaren aurrean aurkeztu behar al dituzu? Horrela bada, garrantzi handia dutela izan behar duzu kontuan. […]\nIñaki Ruiz de Balugera: «Ekintzaile izateko, ez da aski ideia edukitzea»\nIñaki Ruiz de Balugera (Bilbo, 1973) Gaztenpresako ekintzailetza sailean dihardu lanean. Laguntza eskatzen diguten ekintzaileei pertsonalki esleitzen diegun tutore adituetako bat da. Ruiz de Balugerak, Zuzenbidean lizentziaduna eta etorkizuneko enpresarien aholkularitzan hamar urte baino gehiagoko esperientzia duenak, elkarrizketa honetan azalduko digu ideia on bat izatea bezain garrantzitsua dela hura lantzea negozio-eredu bat eta bideragarritasun plan […]\nDekorazioa artea da. Xehetasun bakoitza garrantzitsua da, eta ñabardurek egiten dute dena. Gaurko elkarrizketatuak, Beatriz Arandak, ederki daki hori. Bexclusive Event enpresa-ren sortzailea da; orotariko ekitaldi sozial eta korporatiboetarako txoko esklusiboak dekoratzen dituen enpresa da. –Gaztenpresa bloga: Nola bururatu zitzaizun ekitaldiak dekoratzeko negozioan murgiltzea? –Beatriz Aranda: Egia esateko, bizitza osoa eman du paper, kartoi mehe […]


PSE-EEk eta EAJ-PNVk agintaldirako ildo estrategikoak aurkeztu dituzte - Andoain - Aiurri.eus\nPSE-EEk eta EAJ-PNVk agintaldirako ildo estrategikoak aurkeztu dituzte\nJon Ander Ubeda 2019-12-20 12:42\n"Andoain Elkarlanean" izenburupean aurrera eramateko zortzi akordio estrategiko eta 65 neurri zehatz adostu dituzte. Gaurkoan sozialistek eta jeltzaleek Udal aurrekontu proposamenerako eta legegintzaldi osorako adostasuna irudikatu dute.\nMaider Lainez alkatea eta Marijose Izagirre alkate-ordea bozeramaile lanetan aritu dira, eta alboan izan dituzte PSE-EEko gainerako 4 zinegotziak eta EAJ-PNVko 3 zinegotziak. Agerraldiari eman dioten garrantziaren parekoa da, beraz.\n"Herritarren partaidetzarako, gobernu onerako eta gardentasunerako dinamika berria" aurkeztu dute, "herritarrekiko elkarrekintza hobetetzeko. Helburua andoaindarrekin norabide biko komunikaziorako mekanismoak ezartzea da, ekintzen eta konpromisoen jarraipena egitea, eta horien betetze mailari buruzko kontuak aurkeztea".\nZortzi ildo estrategikoak\nAndoain Bizia: Gazteria plana, kultura eta aisialdi mailako hobekuntzak, etab.\nAndoain Soziala: Kalitatezko arreta zerbitzua bermatzea, etab.\nAndoain Hazkundean: Auzo guztientzat zerbitzu berberak izatea sustatzea, etab.\nAndoain Lehiakorra: Eskualdeko garapen agentzia, etab.\nAndoain Jasangarria: Klima aldaketaren aurka, etab.\nBerdintasunaren eta aniztasunaren Andoain inklusiboa: Herriko emakume elkarteekin elkarlana, etab.\nEuskararen Andoain: Hizkuntza-eskubideak bermatzea, etab.\nElkarbizitzaren Andoain: Memoria inklusiboaren sustapena, etab.\n2020ko Udal aurrekontua 23,5 milioi eurokoa izango da\nHainbat neurri zehatz iragarri dituzte: Rikardo Arregi biribilgune berria, hobekuntzak ur sarean, Mimendiko arrapala, Eguneko arretarako zentroa sortzea, lorategien mantenurako kotratu berria ateratzeko partida, autokarabanentzako aparkalekua...\nJon Ander Ubeda 2019 abe 20 Andoain\nMaider Lainez alkatea eta Marijose Izagirre alkate-ordea bozeramaile lanetan aritu dira. "Andoain Elkarlanean" izenburupean aurrera eramateko zortz...


Ateak ireki ditu Gaztelekuak, udaletxe zaharrean - Artziniega - Aiaraldea.eus\nAteak ireki ditu Gaztelekuak, udaletxe zaharrean\nTxabi Alvarado Bañares 2021-10-12 06:00\nIrekita dago dagoeneko gazteentzako espazioa. / Joseba Vivanco\nPertsona nagusientzako espazioa ere atonduko dute laster eraikin bereko bigarren solairuan.\nUrriaren 1ean ireki zituen ateak Artziniegako Gaztelekuak, udaletxe zaharrean. Lehen solairuan kokatu dute espazioa, eta asteburuetan egongo da irekita, ondorengo ordutegiekin:\nOstiraletan 18:00etatik 21:00etara.\nLarunbatetan 17:00etatik 21:00etara.\nIgandeetan 18:00etatik 20:00etara.\nHainbat espazio eraikin berdinean\nGaztelekuaz gain, beste hainbat azpiegitura barnebilduko ditu udaletxe zaharrak ikasturte honetan. Beheko solairuan euskara ikastaroak eskainiko dira, AEKren eskutik. “Orain arte Kultur Etxeko gela batean eskaintzen ziren”, azaldu du Joseba Vivancok.\nAlkateak aurreratu duenez, nagusientzako gune bat ere atonduko dute laster bigarren solairuan. “Pandemia hasi zenetik daramate biltzeko lokalik gabe. Liburutegiaren alboan zuten espazioan eguneko zentro funtzioa betetzen du. Gauzak hala, espazio propio baten beharra zuten” adierazi du Vivancok.


Bulegoen % 60a zabalik mantentzen ditu Kutxabankek - Deia\nDiru-eskuratzeak %55 murriztu dira\nBulegoen % 60a zabalik mantentzen ditu Kutxabankek\ndeia.eus 27.03.2020 | 13:01\nLangile bat Kutxabankeko logoa jartzen kristal batean. EFE\nLangile bat Kutxabankeko logoa jartzen kristal batean.\nBILBO. Koronabirusak eragindako egoerak hainbat establezimendu ixtera behartu du. Hala, 463/2020 dekretuak banka oinarriko zerbitzu publiko izendatu duenez, Kutxabankek bulegoen % 60a zabalik mantentzea erabaki du.\nKutxabankek telefonoa, online Banka eta Appak bezalako kanal alternatiboak indartu ditu, bezeroek etxetik eragiketak normaltasun osoz egin ahal ditzaten, eta bulegoetara erabat beharrezkoak ez diren bisitak ekidin ditzaten.\nOnline Bankaren eta Banka mugikorraren bitartez bulegoetan ohikoak diren eragiketak egin daitezke, eta bezeroek atal berezia dute ohikoak diren galderak argitu eta laguntza 'chat' bat dute.\nKutxabanken 'app'ean gainera, besteak beste mailegu pertsonalak formalizatu, txartelekin eginiko erosketak geroratu, transferentziak burutu, mugikorraren kamera digitalarekin erreziboak ordaindu, urruneko tramiteak sinatu, posta kutxa ikusi edo baloreak salerosi daitezke. Aplikazio mugikorretatik gainera, txartelak piztu eta itzali daitezke autonomia osoz, segurtasun mugak kontrolatu, ordainketa seguruak egiteko txartel birtualak sortu edo maileguaren mugak igo eta jaitsi. Norbanakoen artean eta GKEei dirua bidali daiteke, saltokien TPVetan ordaindu, contactless kutxazainetan dirua atera edo "Kutxabank Pay" app-aren bitartez online erosketa seguruak ere egin daitezke. Horrez gain, Kutxabanken bezeroek Apple Pay, Google Pay edo Samsung Pay bezalako plataformak eskura ditzakete.\nEnpresen bezeroek bulegoetara joan beharrik gabe ohiko eragiketa guztiak egin ditzakete kanal digitalen bidez. Azken berrikuntzen artean txartelak blokeatu ditzakete, aktibatu, mugak eta erabilerak zehaztu, lotutako kontuak kudeatu, ordainketa modalitateak finkatu, eta txarteletik kontura traspasoak egin. Eragiketetan sinadura anitza erabili daiteke, nazioarteko trasferentziak Banka mugikorrean egin, edo online generadorea AEF estandarretara egokitu online Bankan.\nJoan den martxoaren 16a geroztik, ia bikoiztu egin da Telefono bidezko Bankaren bidez arreta hartu duten bezeroen kopurua. Gainera, online Bankaren eta Banka mugikorraren bidez eginiko kudeaketek hazkunde esponentziala izan dute. Laguntza 'chat'-ak esaterako, %60 kontsulta publiko gehiago izan ditu, eta %40 haz dira kontsulta pribatuak. Horrez gain, sinadura digital omnikanalaren erabilera %34 hazi da martxoan aurreko hilabetearekin alderatuta.\nBulegoetara joatea ekiditen duen tresna honen erabilera planen ekarpenetan izan da oso esanguratsua, %43 hazi baita, eta %34 zorroen bideragarritasun galdeketetan. Bezeroei kontuetan edo txarteletan izan dituzten mugimenduak komunikatzeko eskuragarri dagoen alerten zerbitzuaren kontratazioa ere nabarmen hazi da azken asteetan, eta kontratazio horien %70 online kanalen bitartez egin da.\nTELELANA ABIAN JARRI DA\nKutxabank Taldeak ahalegin handia egin du azken urteetan tresna teknologien esparruan. Horren bitartez, langilegoaren %70ek du gaur egun telelana egiteko aukera, Erakundearen eraginkortasun operatiboa ohikotasunean mantenduz. Hori guztia, ziber segurtasun arau zorrotzenak betetzen dituzten sistema teknologikoekin, eta RGPD araudiak ipinitako berme guztiekin.\nGainera, Kutxabankek bere langileen eta bezeroen segurtasun fisikoa zorrotz betearazten duen jarduera-protokoloa jarri du abian. Horrela, ezinbestekoa da pertsonen artean gutxienez metro bateko segurtasuna mantentzea, langileen artean eta zabalik dauden bulegoetan gel-garbitzaile bereziak banatzea, eta lan-guneetako eta kutxazainetako garbiketa zerbitzuak zabaltzea.


NATOk bukatutzat eman du Libiako operazio militarra - Mundua - Berria\nNATOk bukatutzat eman du Libiako operazio militarra\nOperazio militarra martxoaren 19an hasi zen eta urriaren 31an izango du amaiera.\n2011ko urriak 27\nNBEko Segurtasun Kontseiluak adierazi du hurrengo astelehenetik aurrera bukatutzat ematen dituela Libiako operazio militarrak. Kontseiluko hamabost kideek aho batez onartu dute NATOren esku hartzeari amaiera ematea ahalbidetzen duen ebazpena.\nEra berean Libiako Trantsiziorako Kontseilu Nazionalak armak eskuratzea ahalbidetzen duen neurrian aldaketak egin dira, eta zenbait aktiboren izoztea altxatu (Libiako kutxa eta petrolio konpainiei eragiten ziena).\nOperazio militarra orain zazpi hilabete hasi zen, Libiako herritarrak Muammar Gaddafiren erregimenaren aldekoek hasitako erasoetatik babesteko helburuz. Orduan, NBEk atzerriko indar militarren parte hartzea baimendu zuen —aurrerago NATOren eskuetan gelditu ziren—, Libiako zibilen babesa bermatzeko beharrezko neurriak hartzeko aginduarekin.\nGaur zortzi Libiako Trantsiziorako Kontseilu Nazionaleko indarrek Gaddafi hil zuten, Surten, haren jaioterrian.


Irekia Eusko Jaurlaritza - Gobierno Vasco :: Arabako Unibertsitate Ospitaleak zerbitzu telematiko berria abiaraziko du bihar, Erregistro Zibilari jaiotzen berri emateko\nArabako Unibertsitate Ospitaleak zerbitzu…\nOsasun Sailak Arabako ospitalea hautatu du zerbitzu honen proba pilotua egiteko; abenduan, EAEko ospitale guztietan egongo da martxan\nBihartik aurrera Lege berri bat jarriko da indarrean eta, lege horri esker, jaioberriak telematikoki erregistratu ahal izango dira; EAE izango da proba pilotua egiten duten lehen autonomia-erkidegoetako bat\nArabako Unibertsitate Ospitalearen Txagorritxuko egoitzan ospitalean bertan izandako jaiotzen berri Erregistro Zibilari emateko zerbitzu telematikoa abiaraziko da bihar, haur horiek erregistratu ahal izateko. Osasun Sailak Arabako ospitalea hautatu zuen proiektuaren garapenean parte hartzeko zentro pilotu izateko, eta bihar Lege berria onartzen denetik aurrera erregistro telematikoa egin ahal izango du; hartara, Estatuko ospitaleen artetik, proiektu honen proba pilotua egiten duten lehen ospitaleetako bat izango da, eta zerbitzu hori martxan jarriko duen Euskadiko lehena; izan ere, abenduan EAEko gainerako ospitaleetan baliatu ahal izango da zerbitzu hori.\nZehazki, azaroan honako ospitale hauetan hasiko da martxan: Arrasateko, Zumarragako eta Mendaroko ospitaleetan; eta abenduan, aldiz, Gurutzetako Unibertsitate Ospitalean, Donostiako Unibertsitate Ospitalean eta Basurtuko Unibertsitatean.\nJon Darpón Eusko Jaurlaritzaren Osasuneko sailburuaren esanetan, zerbitzu berri hau Gobernu honen konpromisoaren beste adibide bat da; hain zuzen ere, Gobernuak pertsonekiko duen konpromisoaren adibide, osasun-sistema gero eta irisgarriagoa eta hurbilekoagoa eskaintzen dien aldetik. «Osasun Sailak lan handia egin du zerbitzu hau abiarazteko; gure ustez, neurri ona da, gurasoek ez baitute Erregistro Zibilera joan beharrik izango, eta semea edo alaba erregistratzeko administrazio-izapidea errazagoa izango da», nabarmendu du Osasuneko sailburuak.\nHorrenbestez, osasun-zentroa beharrezko teknologiarekin –ordenagailuak eta eskanerrak– hornitu eta sistemak behar bezala funtzionatzen duela Eusko Jaurlaritzako Herri Administrazio eta Justizia Sailaren eta Arabako Erregistro Zibilaren arduradunen laguntzarekin egiaztatu ondoren, bihartik aurrera gurasoek osasun-zentroan bertan izapidetu ahal izango dute seme-alaba jaioberrien izen ematea. Horretarako, ordutegi zabala izan beharko du ospitaleko sarbide-puntuak.\nFormulario ofiziala bete behar da, eta horrekin batera, jaioberriaren identifikazioa eta ospitaleko langileek egindako amarekiko filiazioaren egiaztapena aurkeztu beharko dira; ospitaleko zuzendaritzak 72 orduko epea izango du eskaneatutako dokumentua Erregistro Zibilera igortzeko, eta Erregistro Zibiletik frogagiri bat bidaliko zaio familiari, erregistroa ongi burutu dela bermatzeko.\nHori guztia Justizia Administrazioaren eta Erregistro Zibilaren eremuko administrazioa eraberritzeko neurriei buruzko Legeari jarraiki; izan ere, bihartik aurrera, hau da, urriaren 15etik aurrera indarrean hasiko den Legearen testuaren arabera, derrigorrezkoa da organo horri komunikazio telematikoa helaraztea ospitaleetatik.\nVitoria-Gasteiz, 2015eko urriaren 14a\nJaurlaritzak trans pertsonei beren genero-nortasunaren arabera tratatuak izatea ahalbidetuko dien dokumentazioa arautu du


Eako poesia egunak uztailaren 11tik 13ra ospatuko dira\nUztailaren 11tik 13ra Bizkaiko Ea herrian Poesia egunak ospatuko dira, 2004ean ekin zioten auzolanean poesia egunak antolatzen urte luze hauetan marka proipia duten jardunaldiak dira. Herri txikia izanik ezagugarri berezia daute jardunaldiok, idazleen eta herritarren arteko harremana sustatzen da, eta literaturaren eta, oro har, artearen gainerako adierazpideak baztertzen ez dituen arren, poesia lehenesten du. Bizia eta irekia da literatura ikuspegitik.\nSormena landu eta ekoiztearen ezberdintasuna\n"Soft" izeneko dokumentala egin zuenetik Ixiar Garcia sortzaileak bertatik ateratako ondorioak eta dekalogoa zabaltzen ari da. Sortzeko prozesuetan eman behar diren baldintzak bermatzen lan egiten du une honetan beste hainbat gauzen artean. Izan ere, Guk gEUre Kulturaz (GEUK) ekimenaren partaidea ere bada. Egunerokotasunak bultzatuta, besteak beste, azken urteetan sortu beharrean ekoiztu egiten dugula esan digu berak.\nSkapa | Sexu askatasunaren alde bete ditzagun kaleak\nLehen atalean, ondokoak nabarmendu ditugu: Ixi Garcia sortzaileagaz kulturaren egoeraren inguruan hitz egiteko aukera izan dugu. Ondoren, zinema estreinaldiei begira jarri gara. Asteburuko proposamenei dagokienez hauxe gure eskaintza; ekainaren 28an aukera sexual guztiak aldarrikatzeko eguna izango dugu, EH Zuzean jaialdia hasteko atzera kontaketa prest da, Lasarten edo Mungian herriko jaiak ospatuko dituzte, Lekuz Leku edo Kalealdia jaialdiek kolorez beteko dituzte Bilboko kaleak, Eureka Zientzia Museoa bisitatuko dugu eta baita Oñatiko Arikrutz haitzuloak ere.\nDantzaz konpainiak eta Laboaren doinuek bat egingo dute Lekeition\nDantzaz Konpainiak "Itsaslaboa. Txoriak: zoroen itsasoa" ikuskizuna eskainiko du Lekeitioko 25. Kale Antzerki Jaialdian. Uztailaren 11 eta 12an izango da. Izurtzako hondartzan Laboaren doinuak erabiliz giro magikoa sortuko dute, Laboa oroituz eta honek itsasoa eta Lekeitiorekin zuen lotura estua gogora ekarriz.\nElkar-ek liburu denda lagunak ekimena jarri du abian\nGipuzkoako Foru Aldundiaren laguntza izango du Elkar-ek. Nabarmendu dute sektoreko agenteen arteko elkarlana sustatzea dutela helburu. Garai berrietara egokitu beharraz hitz egin dute baina baita euren izatea mantentzeaz ere.\nJarri dute XVI. mendeko San Juan baleontziaren erreplikaren lehen egur zatia\nXVI. mendeko San Juan baleontziaren erreplika aurkeztu dute Albaola Fundazioak eta Donostia 2016k. Gaur jarri dute erreplikaren lehen egur zatia, eta 2016. urterako ontzia amaituta egotea espero da. San Juan baleontziaren berrikuntza Donostia 2016ren proiektu indartsuenetako bat da, eta Kultur Hiriburutzaren enbaxada ibiltaria izango da. Donostiako proiektua izan arren, Euskal Herri osoaren itsas ondarea irudikatuko du.\nAtxilotuak / presoak Ekonomia Emakumea Euskara Futbola Gaikakoa Gizartea Kultura Mundua Musika Politika Zinema


Emakumeenganako Indarkeriaren Aurkako Egunari lotutako jarduerak antolatu dituzte biharko - Busturialdeko Hitza : Busturialdeko Hitza\nEmakumeenganako Indarkeriaren Aurkako Egunari lotutako jarduerak antolatu dituzte biharko\nEmakumeenganako Indarkeriaren Aurkako Nazioarteko Eguna azaroaren 25ean, domekan, baldin bada ere, eskualdeko hainbat udalerri jarduerak aurretiaz prestatzen hasi dira. Esate baterako, Forun eta Bermeon bihar emango diete hasiera ekimenei.\nModu horretara, Forun herritarrei zuzendutako genero indarkeriaren aurkako sentsibilizazioa lantzeko tailerra antolatu dute. Foruko Udaletik jakitera eman dutenez, tailerra udaletxean egingo dute bihar, 19:00etatik 20:00etara. Tailerra Bizkaiko Foru Aldundiaren laguntzagaz prestatu dutela azaldu dute, eta herritar guztiei parte hartzera animatu diete.\nZine emanaldia, Bermeon. Bermeon, bestalde, Erroxape Emakumeen Taldeak antolatutako ekimenagaz emango diote hasiera Emakumeenganako Indarkeriaren Aurkako Nazioarteko Egunari lotutako jarduerei.\nErroxapeko kideek adierazi dutenez, gaiarekin lotura zuzena duen 3 anuncios en las afueras pelikularen emanaldia eskainiko dute. 19:30ean jarri dute hitzordua, taldearen lokalean.\nBermeoko Udalak herritarrei dei egin die antolatutako ekintzetan parte hartzera.


Iturrietako argia - FL410 / FL411\nHasieratik, Eurbornek "irekitasuna eta zuzentasuna, partekatzea eta irabazia, bikaintasuna bilatzea, balioa sortzea" balioei atxikitzen dio, "osotasuna eta eraginkortasuna, merkataritza orientazioa, modurik onena, balbula onena" negozioaren filosofiari atxikitzen zaio. ". Uste dugu ...\nEurborn Lurrazpiko argiak - Hobetu zure bizitza\nEurbornek beti jarraitu du "Kalitatea, Eraginkortasuna, Berrikuntza eta Zintzotasuna" enpresaren espiritua. Eurborn-ek bere molde saila eta teknologia ikerketa eta garapen saila ditu. Molde guztiak berez ekoizten dira, beraz, produktuaren diseinurako denbora aurreztu daiteke ...\nSPOT LIGHT - Familia Taldea\nML1021, PL021, PL023 eta PL026 familiako beste serie ezagun batzuk dira. Artikuluan, itxura txikitik handira modu intuitiboagoan ikus dezakezu. Potentzia 1W eta 6W bitartekoa da zure aukeran. Produktu hau noranzkozkoa da, beraz oso erabilia da fokua argitzeko ...\nBL100-Zure Yachting Argiztapen Aukera\nKalitate eta ekipamendu aurreratuak, kudeaketa zaindua, prezio arrazoizko etiketak, laguntza bikaina eta bezeroekin lankidetza zorrotza konbinatuz, ikertzen aritu gara gure bezeroei imitazioko produktu onenak eskaintzeko. Da ...\nUtzi ekologizazioa eta lan ingurunea bat egiten\nEurbornek ingurumenaren babesarekin konpromisoa hartu du beti. Gure bulegoko txoko guztietan hainbat landare jartzen dira. Zati esanguratsua da landare guztiak behin abandonatuta zeudela eta gerora gure kudeatzaileak berreskuratu zituela berriro jaiotzeko aukera izan zedin ...\nStar produktuak - GL116 beheko argiztapenean\nBero-saltzen ditugun Familiako argiak, GL116, GL116C, GL116H, GL116Q, GL116SQ. Maila, eta 1W, 1,3W, 3W, 3,5W potentzia daude zuk aukeratzeko. Aldi berean, erabilera ingurune desberdinetara egokitzeko, RGB edo DM bidez kontrola daiteke ...\nLurpeko argia — GL112 iragarkia\nGL112 lurpeko / urpeko argiari dagokionez, lurperatutako GL112 argirako 0,5W, 1W edo 1,3W-ko potentzia aukeratu dezakezu. Produktuaren material orokorra 316 itsas altzairu herdoilgaitzez egina dago. Estatu Batuetatik inportatutako CREE lanpara aleak ditu ...\nEurborn - Suaren simulakroa, neurriak hartu\nEurborn-ek argiztapen desberdinen ekoizpenean oinarritzen den bitartean, lurreko argia, hormako argia, Spike argia eta abar, Eurborn-ek ez du inoiz langilearen segurtasuna alde batera utzi behar. Hori dela eta, langileen segurtasunari buruzko kontzientzia hobetzeko asmoz, Eurbornek sute simulakro bat antolatu zuen apirilaren 20an ...\nBaliabide berriztagarriak Eurbornek zaintzen ditu\nEurbornek beti eman dio garrantzi handia materialen baliabide berriztagarriei. Beti izan dugu naturak gizateriari eskainitako oparia. Kanpoko altzairu herdoilgaitzezko lurreko argiztapena eta LED argiak garatzeko, gure produktuak mo ...\nLurrazpiko argiztapeneko laser logotipoa\nIraganean, produktuetako sinboloak tintazko kodeketarekin markatzen ziren, baina tintazko inprimaketa ez da soilik desagertzen erraza, baizik eta ingurumena errespetatzen ez duena. Gas kaltegarria ere sortzen du ...


Alde bikoitzeko zinta, aparra alde bikoitzeko zinta, nola kendu alde biko zinta mota guztien arrastoak? |\nGure eguneroko bizitzan, askotan zinta erabiltzen dugu, eta leku desberdinetan, erabilitako zinta mota ere desberdina da. Zinta erabiltzeko oso erosoa den arren, ohiko arazoa dago, hau da, oso zaila da erabili ondoren zintak utzitako arrastoak kentzea. Jende askok eskuoihal bustia erabiltzea aukeratuko du, baina metodo hau ezin da zinta arrasto guztiak guztiz kentzeko. Bustitzeko beldur diren lekuetarako, metodo hau ez da egokia. Egia esan, ez dugu hainbeste ahalegin egin behar zinta itsaskorraren aztarna gorrotagarri samarrak garbitzeko. Arazoa zuzen konpon dezakegu metodo asmakizun batzuen bidez. Ondorengo edukiak irakurri ondoren, ulertuko dugu.\nAlde bikoitzeko zinta itsasgarria kentzeko metodoa gure eguneroko bizitzan askotan erabiltzen den gauza bat da, erabiltzerakoan aztarnak ezin baititu erakutsi, batez ere bulegoko leku kontzentratu batzuetan, askotan agertzen da. Alde bikoitzeko zinta itsasgarria kendu nahi baduzu, lehenik eta behin, ez bota paper geruza hori eta, ondoren, lehertu ile lehorgailuarekin. Ez da denbora asko igaroko. Aztarna beltza utzi duela esaten bada, une honetan etxean lore olio zuria erabil dezakezu margotzeko, ondoren zapi bat erabili poliki-poliki garbitzeko, eta garbitu berriro urarekin. Jakina, metodo hau iragazgaitza den gauza horiei zuzenduta dago. Erabilitako lekuan marka beltza oso handia ez bada, borragoma erabil dezakegu garbitzeko. Azalera nahiko handia bada, alkohol anhidroa, hau da, alkohol industriala deitzen duguna, erabil dezakegu itsatsi lekuan, eta gero zapi batekin garbitu.\nKola-marka gardenen arazoari irtenbidea da: orbanak oso handiak ez diren lekuetarako, marka horiek ezabatzeko borragoma aukeratu dezakezu. Aldi berean, eskuoihal bustia erabiltzea ere aukera dezakezu. Kalkuluen arabera, metodo hori lehenengo pentsamendua izan daiteke kiskalien marka hori ikustean. Estali eskuoihal bustia markatutako tokian, eta, ondoren, garbitu zinta itsasgarriaren arrastoak poliki-poliki higatu ondoren. Noski, bustita geratzeko beldurrik ez duen lekua ere aipatu dugu. Alkoholak zelofan aztarnen arazoa ere konpon dezake, baina metodo hau erabili baino lehen, igurtzi beharreko lekua ez dela itzaltzeko beldurrik izango ziurtatu beharko genuke. Jaiki garbi, ez itsatsi alkoholik eta, gero, poliki-poliki eta behin garbitu lekua kola markarekin, garbitu arte. Garbigailuak kola gardenaren arrastoak era eraginkorrean ezabatu ditzake, eta erabilitako urratsak eta metodoak aurrekoaren berdinak dira. Iltzeak garbitzeko ohiko urak zenbait osagai kimiko ditu, beraz arrasto horiek kentzeko, efektua ere ona da.\nHormako alde biko itsasgarrien markak garbitu daitezke iltze-esmaltea erabiliz. Lehenik eta behin, ur argiak hormaren jatorrizko kolorea kendu dezakeelako, metodo hau agerikoak ez diren guneetan erabiltzea gomendatzen da. Eremua handia bada eta oso nabarmena bada ere, ez da gomendagarria. Aldi berean, berotzeko metodoa ere erabil dezakezu bi aldeetako zinta itsasgarria leuntzeko. Adibidez, ile lehorgailu batekin putz egin dezakezu, eta gero leundu ondoren erraz ken dezakezu. Aldi berean, zapi lehor bat ozpinarekin erabili genuen alde biko itsasgarri arrastoak estaltzeko. Hala ere, guztiei gogorarazi behar diegu erabilitako ozpinak ozpin zuria izan behar duela. Ez dugu inoiz koloreko ozpin gorria erabili behar, gure etxeko horma gehienak zuriak baitira. Gorria erabiltzen badugu, oso erraza da horman arrastoak uztea.\nAparrezko alde bikoitzeko kola horman kentzen bada, zorroztutakoa aukeratu eta txoko txiki bat arraska dezakezu eta eskuarekin tira dezakezu. Nekagarriagoa da metodo hau, baina ez du arrastorik utziko. Plastiko gainean erabiltzen bada, eskuoihala ur berotan murgildu dezakezu, aparra alde bikoitzeko itsasgarrian estali busti arte, eta txoko txiki bat ere aurkitu dezakezu, eta poliki-poliki arraspa dezakezu. Beira gainean itsasten baduzu, detergente bat erabiltzen saia zaitezke, zapi erdi busti baten gainean jarri eta hainbat aldiz garbitu atzera eta aurrera. Marka gogorra bada, busti egin beharko zenuke lehendabizi, eta gero garbigailuarekin garbitu.\nZinta itsasgarriaren arrasto batzuk ikusten dituzunean, ez erabili labanik arraspatzeko. Jatorrizko gauza bakarrik kaltetuko du. Goiko metodo bigunak erabiliz, garbiketa efektua ere lor dezakezu, eta garrantzitsuena kola markaren azpian dauden gauzak ez kaltetzea da.\nIntertape Polymer Group aluminiozko papera zinta, Alde bikoitzeko indartutako aluminiozko papera, Alde bakarreko aluminiozko papera aurrez aurre, Zinta, Aluminiozko papera Beirazko oihal zinta, Zein bero lor dezake aluminiozko paper zintak,


Errusiako Pussy Riot taldeak Donostia Festibalean parte hartuko du | Nontzeberri\nHasiera/MUSIKA/Errusiako Pussy Riot taldeak Donostia Festibalean parte hartuko du\nErrusiako Pussy Riot taldeak Donostia Festibalean parte hartuko du\nLast Tour agentziak jakinarazi duenez, irailaren 14an eta 15ean, Donostia Festibalaren edizio berri bat egingo da Donostiako Hipodromoan. “Egungo ikus-entzuleekin konektatzen duten momentuko hainbat estilotan jarri du bere begirada jaialdiak”. Bada, Last Tour-ek iragarri duen azken izen garrantzitsuenena artean, Errusiako Pussy Riot talde feminista dago. The Young Wait, Ane Leux, Frank eta Los Bracco dira azken orduan kartelera gehitu diren beste artista batzuk.\nLast Tour-en arabera, “Pussy Riot taldearentzat musika instrumentuak, erritmoak eta hitzak baino zerbait gehiago da, protesta eta aldarrikapen feministarako metodoa ere bada. Diziplina anitzeko kolektibo hau 2011an eratu zen, eta harrezkeroztik, nazioarteko feminismoaren eta kontrakulturaren burua da, munduko albistegi guztiak betez, haien protestak edo kantuak tarteko. Aurten, Bad Apples izeneko kantua estreinatu dute”.\nBestalde, Kase.O rap zalea eta Berri Txarrak rock taldea izango dira Donostia Festibalaren kartel-buruak, baina bi horiei hainbat artista batuko zaizkie: C. Tangana, Niño de Elche, Riot Propaganda, La M.O.D.A., La Luz, Nathy Peluso, Cala Vento, Pet Fennec eta Carolina Durante. Last Tourrek iragarri duenez, laster, jaialdian parte hartuko duten artista gehiagoren izenak zabalduko dituzte.\n“Rock, hip hop, trap, flamenco ikonoklasta… Finean, hiriko musika, modernoa eta nortasun handikoa, zeinak askotariko publiko heterodoxoekin konektatzen duen, ezohikoa eta apurtzailea den areto batean, alegia, Hipodromoan”.


Nafarroako Eskola Kontseiluaren edo Hezkuntzako Batzorde Nagusiaren Antolakuntza eta Funtzionamendurako Erregelamendua onesten duen abenduaren 21eko 356/1998 Foru Dekretuaren 13. artikuluarekin bat, Nafarroako Eskola Kontseiluko kideek izaera hori galduko dute, besteak beste, proposamena egin zuen erakundeak hala erabakitzen duenean.\nBestalde, azaroaren 4ko 12/1997 Foru Legearen 5. artikuluak dio Nafarroako Gobernuak izendatuko dituela Eskola Kontseiluko edo Hezkuntzako Batzorde Nagusiko kideak, Hezkuntzako kontseilariaren proposamenari jarraikiz, 4. artikuluan ezarritakoaren arabera.\nNafarroako Gobernuak 2015eko urriaren 28an hartutako Erabakiaren bidez, Sergio Gómez Salvador jauna CONCAPAren ordezkari gisa izendatu zen, ikasleen guraso elkarteen federazioen izenean.\n2017ko irailaren 8an, CONCAPAk Eskola Kontseiluari jakinarazi zion Sergio Gómez Salvador jaunaren ordez Eduardo Mayor García jauna aukeratu zutela Eskola Kontseiluko kide.\nAzaroaren 4ko 12/1997 Foru Legearen 6.4 artikuluarekin bat, Eskola Kontseiluan edo Hezkuntzako Batzorde Nagusian postu hutsen bat gelditzen bada, beste kide bat izendatuko da, postua utzi duenari dagokion agintaldia bukatu bitarte aritzeko.\nHorrenbestez, Nafarroako Gobernuak, Hezkuntzako kontseilariak proposaturik,\n1. Eduardo Mayor García jauna Nafarroako Eskola Kontseiluko edo Hezkuntzako Batzorde Nagusiko kide izendatzea, CONCAPAren ordezkari gisa, Sergio Gómez Salvador jaunaren ordez, 2015eko urriaren 28an eratutako Kontseiluari geratzen zaion agintaldia bukatu bitarte.\n2. Erabaki hau jakinaraztea Eduardo Mayor García jaunari, Sergio Gómez Salvador jaunari eta CONCAPA Federazioari, eta Nafarroako Aldizkari Ofizialean argitara dadila agintzea.\nIruñean, 2017ko irailaren 13an.–Nafarroako Gobernuko kontseilari idazkaria, María José Beaumont Aristu.\nIragarkiaren kodea: F1710831


Atxikimendua Archives - Umea, kume\nHasiera » Atxikimendua\nPosted in Aitatasuna, Amatasuna, Atxikimendua\nJolasa da mundua ezagutzeko eta munduko arauak ezagutzeko modu errespetuzko eta eraginkorrenetako bat. Jolasa da haurrek behar-beharrezkoa dutena garapen egokia egon dadin… Jolasa, helduok gehiagotan egitea komeni zaigun ekintza. Itzali pantailak (tira, itxaron sarrera hau irakurtzeaz amaitu arte 😉 ) eta kendu zapatak, arropa erosoa jantzi eta eseri lurrean. Noiz egin zenuen azkenekoz? Jolas manipulatiboaren bidez askoz errazago ulertuko ditugu kontzeptu konplexuak, plazeraren bidez...\nIrudi ez eredugarriak azken aldian\nPosted in Aitatasuna, Amatasuna, Atxikimendua, Berriak, Soinean eramatea\nSentimendu gazi-gozoz bizitzen ari naiz azken aldian ikusten ari naizen mugimendu bat. Geroz eta gehiago dira haurra soinean eramaten duten gurasoak, aiton-amonak, izeba-osabak, hezitzaileak… Baina kasurik gehienetan ez oso egoki. Kontaktuaren garrantzia eta eskuak libre izatearen efektua iritsi da publizitatera eta aldizkarietara. Eta tamalez, haur horiek ez doaz ondo. Lehenengo irudian fularra ez dago ondo jarrita, bigarrenean haurra motxila ez ergonomiko batean eta kanporantz begira...\nHaurra, lana, etxea… bizitza espazio berean\nPosted in Amatasuna, Atxikimendua, Ikastola\n2 urte uztailean bete zituen semea dugu, eta kalean topatzen duen orok “zer moduz ikastolan?” galdetzen dio. Eta hortxe koska eta aurpegi arraroak “ez da ikastolara joaten, ez du eta ez dugu behar” erantzuten dugunean. Zergatik? Ez dugulako uste 2 urteko haur batek ikastola, haurreskola edo dena delakoa BEHAR duenik, eta guk ez dugulako bera uzteko toki bat behar. Eta orduan etortzen da bigarren galdera. Eta nola moldatzen zara? (Normalean galdera hori niri begira egiten...\nSoinean, baina egoki.\nPosted in Aitatasuna, Amatasuna, Atxikimendua, Soinean eramatea\nGaur munduan zehar ekimen desberdinak egingo dira haurra Soinean Segurtasunez Eramatearen alde… Hemen aletxo bat: Azken hamarkadetan gure inguruan gutxi ikusi izan diren arren, geroz eta gehiago gara haurra soinean eramaten dugun gurasoak. Haurtxoa (edo koskorragoak) soinean eramateak onurak dakartza bai haurtxoarentzat zein eramaten duenarentzat ere, eta batez ere, goxo-goxo joateko aukera paregabea da.. Hemen gomendio orokor batzuk: – Ergonomikoak diren motxilak edo zapiak...\nGuraso izaten ikasten?\nPosted in Aitatasuna, Amatasuna, Atxikimendua, Edoskitze artifiziala, Edoskitze naturala, Elikadura, Emozioak, Soinean eramatea\nOrain aste batzuk haurdun dagoen ama batek esaten zidan bere ustez guraso izaten ez dela ikasten. Barnean dugun zerbait omen da, eta txikitan gurasoengandik jasotakoa errepikatzen dugula gure haurrekin. Nik ez dut iritzi bera, nik ez dut nire gurasoek ni hezteko erabili zuten era bera… eta bai, nik guraso izaten ikasi egiten dela uste dut. Zergatik? Bizitzako beste milioika gauzak bezalakoa delako, eginaz ikasten da. Izan ditzakezu oinarrizko ideia batzuk, baina guraso izaten, haurrak...\nElkarrekin hazten, elkarrekin jolasten.\nGuraso izatea erabaki genuenean hasi ginen gure hezteko eraren inguruko erabakiak hartzen. Berehala topatu genuen guretzat egokiena zen bidea. Haurraren erritmoa errespetatu eta ahalik eta erarik kontzienteenean urratsak ematen joatea iruditu zitzaigun guretzat egokiena. Ez genuen, guk haur bat izateagatik, aiton-amonak, izeba-osabak edo beste inor konprometitu nahi, eta ahal genuen neurrian haurraren ardura guztia guregain hartzea erabaki genuen. Atxikimendua, haurraren garapen globalak eta...\nTas tas ipurdian emango dizut, eh!\nHaur batek bihurrikeriaren bat egin edo helduon munduan gaizki ikusia dagoen zerbait egiten duenean, sarri inguruan dagoen heldu batek “tas tas ipurdian emango dizut, eh” edo antzeko perlaren bat esaten du. Gainera, ez du zertan haur horren gurasoak edo ardura duen helduak esan, inguruko edonork uste du haurrari edozer esateko eskubidea duela. Jaun-andereok, “Tas tas ipurdian emango dizut, eh!” mehatxu bat da, eta arren ez erabili indarrik edo eraginik ez balu bezala....\nSoinean eramango zaitut biongatik\nPosted in Aitatasuna, Amatasuna, Atxikimendua, Sailkatugabeak\nAzken hamarkadetan gure inguruan gutxi ikusi izan diren arren, geroz eta gehiago gara haurra soinean eramaten dugun gurasoak. Haurtxoa (edo koskorragoak) soinean eramateak onurak dakartza bai haurtxoarentzat zein eramaten duenarentzat ere, eta batez ere, goxo-goxo joateko aukera paregabea da. Haurra soinean eramateko mota desberdineko motxilak, zapiak… topa ditzakegu gaur egun, eta norberak egokien datorkiona aukeratu behar du (emango dion erabileraren arabera, eroso sentitzen duen...


Osakidetzak 'Nursing Now' nazioarteko programan hartuko du parte | El Correo\nZurekinOsakidetzak 'Nursing Now' nazioarteko programan hartuko du parte\nPrograma honek erizaintzaren eginkizuna sustatzea du xede. / Luis Ángel Gómez\nEkimen honetan 16 herrialde baino gehiago izango dira\nUNAI SARRIUGARTE Viernes, 24 mayo 2019, 21:19\nEuskal Autonomia Erkidegoak 'Nursing Now' nazioarteko programan hartuko du parte. Programa honek erizaintzaren eginkizuna sustatzea du xede, biztanleen osasuna hobetzeko helburuarekin. Nekane Murgak Eusko Jaurlaritzako Osasun sailburuak helarazi duenez: «gero eta erantzukizun eta garrantzi gehiago hartzen ari da 'Nursing Now', osasun-sistema osoak dituen erronkei erantzuteko asmoz».\nEgitasmo hau Osasunaren Mundu Erakundeak eta Erizaintzako Nazioarteko Kontseiluak (ENK) elkarlanean sustatuko ekimena da. Bertan, 16 herrialde baino gehiagotako profesionalek hartzen dute parte. Era berean, EAEk proiektu horretara atxikitzeko helburuarekin lantalde bat eratu du datorren urteetarako.\nOsakidetzak zenbait jarduketa-esparru antolatzen dihardu. Jarduketa honek bi helburu nagusi ditu: batetik, erizaintza gizartean gehiago ikusaraztea eta pazienteen eta, oro har, herritarren aurrean eraizaintzak duen eginkizuna sendotzea. Bestetik, erabakiak hartzerako orduan, erizaintzaren lidergoa eta parte-hartzea sustatzea.\nEgun, Osakidetzako osasun-langileen % 40 erizaina da. Izan ere, erizainek paper oso garrantzitsua betetzen dute osasunaren sustapenean, gaixotasunen prebentzioan eta hauen zaintzan. Nekane Murgak dioenez erizainak osasun sistemaren pilare garrantzitsuenetako bat dira, eta lanbide hori sustatzeak modu esanguratzuan lagunduko du herritarren osasuna hobetzen jarraitu ahal izateko.\nOsakidetzan 2015. urteaz geroztik erizaintza sendotu eta sustatzeko neurriak sotzen ari dira, lanbide-eskumen guztia garatu ahal izateko. Azken urteotan jorratzen ari diren neurrien artean honako hauek nabarmentzen dira: herritarrek erizain erreferentea esleituta izatea lehen mailako arreta-zentroetan, profesionalak askatasunez aukeratu ahal izatea osasun-zentroetan, erizaintzaren parte-hartzea sustatzea, etxez etxeko arreta sendotzea eta lehen mailako arretako zentroen profesionalen kopurua handitzea.\nEuskal kostaldeak Juan Sebastian Elkano omenduko du uztailean\nMondragon Unibertsitateak Ingeniaritza Mekatronikoko Gradua eskainiko du Bizkaian\nEuskal Herriko Unibertsitateak doktore berriak izendatu ditu Euskadin eta Katalunian pertsonei arreta emateko eredu berriak garatu nahi dituzte


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" author_facet:"Atela, Aintzane"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Egilea: Atela, Aintzane\n1 Automatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sistema automatizatuak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema mekatronikoen irudikapen grafikoa (Modulua) Guztiak ikusi ... gutxiago ...


Jatorria - Osasun erreferentea - Klinika - Home - Virgen Blanca\nIMQ Virgen Blanca Klinika, Virgen Blanca Klinikako Sozietatearen ondorengoa dugu, hain zuzen 1965ean sortu zena.\nKLINIKA BAT, BI AZPIEGITURA ZORROTZAURRE ETA VIRGEN BLANCA\n1969 JATORRIA: VIRGEN BLANCA KLINIKAKO SOZIETATEA\nIMQ Virgen Blanca Klinika, Virgen Blanca Klinikako Sozietatearen ondorengoa dugu. Hasierako klinika 1969an abian jarri zen,1965ean medikuntza arloko hogeita bost kidek egin zuten hitzarmenari esker.\nEgitasmoa Pascual Perea arkitektoaren zuzendaritzapean martxan jarri zen. Hasiera batean, klinikak zazpi solairu zituen, horien artean bat estalpean. Bertan, 151 ohe, lau ebakuntza gela dagozkien zerbitzuekin, erradiologia eta laborategi gelak, bai eta erditze zein jaioberrien gelak.\n2008 PUNTA PUNTAKO KLINIKA\n80. hamarkadan zehar, diru ekarpen handia egin zen gelak behar bezala atontzeko, hau da, ordurako beharrizanetara egokitzeko. 90. hamarkadaren erdialdean, berriz, medikuntzak eta diagnostiko zein kirurgia arloko teknikek garapen handia izan zutenez, eraikina berriro egokitu behar izan zen. Hortaz, kirurgia teknika, botika eta tratamendu berriak gehitu behar izan ziren, garai hartako medikuntzara egokitutako kalitatezkoak zerbitzu modernoak eskaintzeko.\nModernizazio prozesu hori 2008an amaitu zen, Virgen Blanca Klinika “ Da Vinci” kirurgia robotikoa ezartzeari esker, estatu mailako medikuntza pribatuan zentro aitzindari gisa bilakatzean.\n2012 IMQ VIRGEN BLANCA KLINIKA\nIMQ klinika akziodunen artean lehendik egon arren, eta nahiz eta 2001erako partaidetzaren gehiengoa izan, Virgen Blancaren eta IMQ taldeko Vicente San Sebastian kliniken bat-egitea ez zen 2011ra arte gauzatu. Une horretatik aurrera elkarrekin ekin zioten, bi osasun-zentroak bilduz eta berregituraketa baten ondorioz, IMQ Zorrotzaurre eta IMQ Virgen Blanca osatuz.\nIMQ Virgen Blanca Klinikak IMQ Zorrrotzaurre Klinikak egiten duen lana osatzen du. Bi klinikek batera egiten dute lan, proiektu asistentzial bera aurrera eramateko eta IMQk bere pazientei eskaini nahi dien kalitate eta zerbitzu bikaintasuna indartzeko.\nDuela gutxi Institutu Kirurgiko Traumatologiko moduan berregituratutako erakin hau bilakaera oso baten adibidetzat aurkeztu da. Bilakaera horretan talde osoak hartzen du parte eta lanean dihardu dauden eragile sozial guztien beharrizanei ahalik eta hobekien erantzuteko: paziente, profesional eta gizartearenak.


Irekia Eusko Jaurlaritza - Gobierno Vasco :: Eusko Jaurlaritzak aurtengo aurreikusita dagoen Urteko Araugintza Plana onartu du (Gobernu Bilera 2017-05-09)\nPlana IREKIA gardentasun atarian argitaratuko da, herritarren informazioa, lankidetza eta parte hartzea bermatzeko\nJaurlaritzaren Kontseiluak argi berdea eman dio gaurko bileran aurtengo Urteko Araugintza Planari. Planak jasotzen ditu 2017an zehar Jaurlaritzako sail bakoitzak onartzea espero dituen ekimen arautzaileak (legeak eta dekretuak).\nGaur hartutako erabakia Administrazio Publikoen Administrazio Prozedura Erkidearen urriaren 1eko 39/2015 Legean jasotakoaren esparruko da; eta horren arabera, Eusko Jaurlaritzak Urteko Araugintza Plana argitaratuko du eta bertan jasoko dira hurrengo urtean onartzeko eramango diren legezko edo arauzko ekimenak.\nPlana onartu ondoren, IREKIA gardentasun atarian argitaratuko da, herritarren informazioa, lankidetza eta beharrezko parte hartzea bermatzeko asmoz.\n2017ko URTEKO ARAUGINTZA PLANA\nLehendakaritzaren egitura organikoa eta funtzionala ezartzeko den dekretu-proiektua.\nGarapenerako lankidetzaren esparruan profesionalak espezializatzeko eta prestatzeko bekak arautzen dituen dekretu-proiektua.\nGobernantza Publiko eta Autogobernu Sailaren egitura organikoa eta funtzionala ezartzeko den dekretu-proiektua.\nEusko Jaurlaritzaren Zerbitzu Juridikoaren dekretu-proiektua..\nKargu publikodunen betebeharrei eta eskubideei buruzko azaroaren 15eko 156/2016 Dekretua aldatzeko den dekretu-proiektua.\nEuskal Autonomia Erkidegoko kargu publikoen 2017ko katalogo eguneratua onartzeko den dekretu-proiektua.\nEuskarari buruz Euskadiko Toki Erakundeei buruzko xedapenak garatzeko den dekretu-proiektua.\nToki erakundeek eskumen propio, transferitu edo eskuordetuetan sartzen ez den beste edozein jarduera, zerbitzu edo prestazio garatzeari buruzko txostenak egitea arautzeko den dekretu-proiektua.\nEuskal Autonomia Erkidegoko Administrazio Publikoaren argitalpenak arautzeko den dekretu-proiektua.\nEkonomiaren Garapen eta Azpiegitura Sailaren egitura organikoa eta funtzionala ezartzeko den dekretu-proiektua.\nEuskadiren Landa Garapenerako 2015-2020 Programan aurreikusitako diru-laguntzen esparru araudia ezartzeko den dekretu-proiektua.\nNekazaritza eta baso ustiategiei aholkularitza ematen dizkieten erakundeei buruzko dekretu-proiektua.\nEuskal Autonomia Erkidegoko Nekazaritza eta baso ekoizleen taldeei, eta horien elkarte edota federazioei buruzko dekretu-proiektua.\nBaso-faunaren aleentzat aurreikusitako balioak ezartzeko den dekretu-proiektua.\nNekazaritza, arrantza eta elikaduraren sektoreko arlo zientifiko-teknologikoan eta enpresa-arloan, ikertzaile eta teknologoak prestatzeko laguntzak arautzeko den dekretu-proiektua.\nEuskal Autonomia Erkidegoan urpeko jarduerak eta urpekaritza profesionala baimentzeko eta horiek kontrolatzeko baldintzak ezartzeko den dekretu-proiektua.\nNekazaritzako eta itsasketa eta arrantzako prestakuntzen alorreko batzorde mistoen eta jarraipen batzordeen osaketa eta funtzionamendu araubidea zehazteko den dekretu-proiektua.\nAzaroaren 21eko 235/2000 Dekretua indargabetzeko dekretu-proiektua. Dekretu haren bitartez, behi-okela edo abelgorrien haragia eta haren ondoriozko produktuak etiketatzeko aukerako sistema ezartzeko arauak eman ziren Euskal Autonomia Erkidegorako.\nSendotu Abere programako laguntzen dekretu-proiektua.\nEuskal Autonomia Erkidegoko arraza garbien abeltzain elkarteei diru‑laguntzak ematea arautzeko den dekretu-proiektua.\nENPLEGU ETA GIZARTE POLITIKAK\nEnplegu eta Gizarte Politiketako Sailaren egitura organikoa eta funtzionala ezartzeko den dekretu-proiektua.\nEnplegu eta Gizarte Politiketako Sailaren estatistika organo espezifikoa sortu eta bere antolaketa eta funtzionamendua ezartzeko den dekretua aldatzeko dekretu proiektua.\nEuskal Autonomia Erkidegoko Izatezko Bikoteen Erregistroa arautzen duen erregelamendu onartzeko den dekretu-proiektua.\nEuskal Autonomia Erkidegoan haurrak eta nerabeak zaintzeko eta babesteko udal eta lurralde zerbitzu sozialetan arrisku eta babesgabezia egoeren larritasuna baloratzeko tresna eguneratzea onartzeko den dekretu-proiektua.\nDesgaitasuna dutenentzako egoitza-zentroen dekretu-proiektua.\nEuskal Autonomi Erkidegoko pertsona zaharrentzako zentroetako dekretu-proiektua.\nIngurumen, Lurralde Plangintza eta Etxebizitza Sailaren egitura organikoa ezartzekoa den dekretu-proiektua.\nEuskal Autonomia Erkidegoko eraikinen azterketa teknikoa (EAT) eta azterketa horien erregistroa arautzeko den dekretu-proiektua.\nKreditu erakundeekin 2018-2019 bitartean finantza‑lankidetzan aritzeko dekretu-proiektua.\nEuskal Autonomia Erkidego lurzoru kutsatuei buruzko 4/2015 Legea garatzeko dekretu-proiektua.\nOgasun eta Ekonomia Sailaren egitura organikoa ezartzekoa den dekretu-proiektua.\nEnpresa txiki eta ertainentzako, banakako enpresaburuentzako eta profesional autonomoentzako finantza-laguntzaren 2017ko programa garatzen duen dekretu-proiektua.\nEuskal Autonomia Erkidegoko Administrazioaren sektore publikoaren kontratazioaren araubidea ezartzeari buruzko uztailaren 27ko 116/2016 Dekretua aldatzeko den dekretu-proiektua.\nAseguru bitartekarien jarduera antolatzeari eta ikuskatzeari buruzko dekretu-proiektua.\nEuskal Autonomia Erkidegoko Ogasun Nagusiaren Diru-bilketa Erregelamendua onartzeko dekretu-proiektua.\nHezkuntza Sailaren egitura organiko eta funtzionala ezartzeko den dekretu-proiektua.\nEusko Jaurlaritzaren Hezkuntza Sailaren menpeko unibertsitatez kanpoko ikastetxe publikoetako irakasle espezialista eta adituak kontratatzeko araubidea ezartzeko den dekretu-proiektua.\nHezkuntza-premia bereziak dituzten ikasleei laguntzeko lan kontratupeko langile ez irakasleen lanpostu zerrendari buruzko dekretu-proiektua.\nArte irakaskuntzan eta irakaskuntza publikoko edo kultura alorreko beste lanpostu batean aritzearen bateragarritasuna interes publikokotzat aitortzeko den dekretu-proiektua.\nOtsailaren 3ko 22/2009 Dekretua aldatzeko dekretu-proiektua. Dekretu haren bitartez, prozedura arautzen da Hezkuntza Sailaren mendeko Euskal Autonomia Erkidegoko unibertsitatez kanpoko ikastetxeetako zuzendaria aukeratzeko, eta pertsona bakarreko beste gobernu-organoak izendatzeko eta kargua uzteko prozedura.\nEuskal Autonomia Erkidegoan hezkuntzaren eskumena duen sailaren agindupeko herri-ikastetxeetan eta Haur Hezkuntza, Lehen Hezkuntza, Bigarren Hezkuntza, Batxilergo eta erdi-mailako eta goi-mailako Lanbide Heziketako itunpeko ikastetxe pribatuetan ikasleak onartzea nahiz ikasturtea hasi eta gero ikasleak eskolatzea arautzeko den dekretu-proiektua.\nEuskal Autonomia Erkidegoko funts publikoekin lagundutako ikastetxeetan Haur Hezkuntza eta Lehen Hezkuntza graduetako unibertsitate tituluen practicum-a egitea eta Derrigorrezko Bigarren Hezkuntzan, Batxilergoan, Lanbide Heziketan eta Hizkuntza Irakaskuntzan irakasle jarduteko gaitzen duen masterra arautzeko den dekretu-proiektua.\nUrrutiko Hezkuntzako Euskal Institutuaren antolaketa, funtzionamendua eta autonomiari buruzko dekretu-proiektua.\nLarrialdietako eta Babes Zibileko teknikariaren tituluaren curriculuma ezartzeko den dekretu-proiektua.\nLarrialdien Koordinazioko eta Babes Zibileko goi-mailako teknikariaren tituluaren curriculuma ezartzeko den dekretu-proiektua.\nElektromedikuntza Klinikoko goi-mailako teknikariaren tituluaren curriculuma ezartzeko den dekretu-proiektua.\nEraikuntza Lanak Ikuskatzeko eta Antolatzeko goi-mailako teknikariaren tituluaren curriculuma ezartzeko den dekretu-proiektua.\nEuskal Autonomia Erkidegoan eskolak emateko, Oinarrizko Lanbide Heziketako zazpi tituluren curriculuma ezartzeko den dekretu proiektua: Nekazaritza- eta Abeltzaintza-jardueretako Oinarrizko Titulu Profesionala; Baso Ustiapenetako Oinarrizko Titulu Profesionala; Fabrikazio eta Muntaiako Oinarrizko Titulu Profesionala; Instalazio Elektronikoetako eta Mekanikako Oinarrizko Titulu Profesionala; Itsasoko eta Arrantzako Jardueretako Oinarrizko Titulu Profesionala; Tapizgintzako eta Errezelgintzako Oinarrizko Titulu Profesionala; Beiragintza eta Buztingintzako Oinarrizko Titulu Profesionala.\nAzaroaren 10eko 211/2015 Dekretuaren Eranskina aldatzeko dekretu-proiektua. Dekretu haren bidez, lan-esperientziaren bidez edo prestakuntzarako bide ez-formalen bidez eskuratutako lanbide-konpetentziak ebaluatzeko eta egiaztatzeko prozedura eta antolamendua ezarri zen; eta eranskinean ezarri ziren prozeduran parte hartzeagatik aholkulariek, ebaluatzaileek eta ebaluazio batzordeek jasoko dituzten ordain ekonomikoak.\nBitxigintza Artistikoko Arte Plastiko eta Diseinuko goi-mailako teknikariaren tituluari dagokion goi-mailako heziketa-zikloaren curriculuma ezartzeko den dekretu-proiektua.\nEuskal Herriko Unibertsitateko irakasle eta ikertzaileen ordainsari osagarriak ematea arautzeko den dekretu-proiektua.\nGradu-, Master- eta Doktoretza-tituluak lortzeko unibertsitate-irakaskuntza ofizialak ezarri eta kentzeari buruzko dekretu-proiektua.\nJarduera zientifikoa sustatzeko asmoz Ikerkuntzarako Euskadi Saria arautzeko den dekretu-proiektua.\nOsasun Sailaren egitura organikoa eta funtzionala ezartzeko den dekretu-proiektua.\nEuskal Autonomia Erkidegoaren eremuan Osasun Sistema Nazionalaren osasun-prestazioak emateko araubideari buruzko ekainaren 26ko 114/2012 Dekretua aldatzeko dekretu-proiektua.\nDekretua, zeinaren bidez elikagai enpresa eta establezimenduen baimen sanitarioen eta komunikazioen erregimena arautzen baita eta Euskal Autonomia Erkidegoko elikagai establezimenduen erregistroa (REACAV) sortzen baita.\nEsne Bankuak arautzekoa den dekretu-proiektua.\nEuskal Autonomia Erkidegoko Ikerketa Klinikoetarako Batzorde Etikoa sortzeko den urtarrilaren 11ko 3/2005 Dekretua aldatzeko dekretu-proiektua.\nEuskal Autonomia Erkidegoko zerbitzu sanitarioetako erakundeen egituraren antolaketa arautzeko den dekretu-proiektua.\nDekretu-proiektua, Adikzioen eta Droga Menpekotasunaren gaineko Arreta Integralari buruzko apirilaren 7ko 1/2016 Legean jasotzen den egitura instituzionala arautzen duena.\n32/2003 Dekretua, otsailaren 18koa, erabilera kolektiboko igerilekuen araudi sanitarioa onartzeari buruzko, aldatzen duen dekretu-proiektua.\nDekretu-proiektua, 270/2003, azaroaren 4koa, Aurretiazko Borondateen Euskal Erregistroa sortu eta arautzen duen dekretua aldatzen duena , 11/2016, uztailaren 8koa, bizitzaren amaierako prozesuan pertsonen eskubideak eta duintasuna ziurtatzeari buruzko, legeari egokitzeko.\n447/2013 Dekretua, azaroaren 19koa, Euskadiko Osasun Sistemako langileek agindutako tratamendu medikoak betetzea errazteko laguntzak arautzeko, aldatzen duen dekretu-proiektua.\nAdinekoentzako egoitzetako farmaziako zerbitzuei eta sendagai-gordailuei buruzko dekretu-proiektua.\nOsakidetzako profesionalak era librean aukeratzea ahal bideratzen duen dekretu-proiektua.\nTurismo, Merkataritza eta Kontsumo Sailaren egitura organikoa eta funtzionala ezartzen duen dekretu-proiektua.\n81/2012 Dekretua, maiatzaren 22koa, bidaia-agentziei buruzkoa, aldatzen duen dekretu-proiektua.\nKontsumitzaileak eta erabiltzaileak babesteko jardun onen kodeak arautuko dituen dekretu-proiektua.\nEuskadiko Kontsumo Batzorde Aholku Emailea arautzen duen dekretu-proiektua.\nErabilera turistikorako etxebizitzak eta erabilera turistikorako logeletako ostatua arautzen duen dekretu-proiektua.\nApartamentu turistikoak arautzen dituen dekretu-proiektua.\nKultura eta Hizkuntza Politika Sailaren egitura organikoa eta funtzionala ezartzeko den dekretu-proiektua.\nOffline zein online banatzen diren argitalpenen gordailua arautzen duen dekretu-proiektua.\nEuskararen ezagutza egiaztatzen duten titulu eta ziurtagirien arteko baliokidetzak finkatu eta Hizkuntzen Europako Erreferentzi Marko Bateratura egokitzeko Dekretua aldatzeko den dekretu-proiektua.\nBIKAIN - Euskararen Kalitate Ziurtagiria arautzen duen dekretu-proiektua.\nEuskal Autonomia Erkidegoko Izen Geografiko Ofizialen Erregistroa sortzeko den dekretu-proiektua.\nSegurtasun Sailaren egitura organikoa eta funtzionala ezartzen duena.\nLarrialdiak Kudeatzeko legearen testu bategina onesteko den legegintzako dekretu-proiektua.\nIkuskizun publiko eta jolas jardueren legea garatzen duen dekretu-proiektua.\nAutonomia Erkidegoko hauteskunde-batzordearen osaera argitaratzen duen dekretu-proiektua.\nErtzaintzan jasotzen diren ordainsarien eta konpentsazioen araubidea partzialki aldatzen duen dekretu-proiektua.\nSua itzaltzeko eta prebenitzeko zerbitzuetarako eta salbamendu-zerbitzuetarako Erakunde arteko Batzordea sortu eta arautzen duen dekretu-proiektua.\nLarrialdi eta babes zibilaren arloko kondekorazioak eta sariak arautzen dituen dekretu-proiektua.\nLAN ETA JUSTIZIA\nLan eta Justizia Sailaren egitura organikoa eta funtzionala ezartzen duen dekretu-proiektua.\nDoako laguntza juridikoari buruzko dekretu-proiektua.\nEAEn prebentzio sistemako laneko medikuntzaren diziplina prebentiboari buruzko auditoria edo kanpo-ebaluazioa egiteko prebentzioko zerbitzuek edo baimendutako erakunde espezializatuek bete beharreko jarduera sanitarioa arautzen duen dekretu-proiektua.\n2019rako aurrez ikusitako Eusko Jaurlaritzaren Urteko Araugintza Plana. Ondorioak